ՀՀ ազգային անվտանգության ծառայության Շիրակի մարզային վարչության ծառայողների կողմից ձեռնարկված օպերատիվ-հետախուզական համալիր և արդյունավետ միջոցառումների արդյունքում ձեռք են բերվել առերևույթ փաստական տվյալներ այն մասին, որ Ն. Պ.-ն, զբաղեցնելով ՀՀ պետական եկամուտների կոմիտեի հետաքննության և օպերատիվ հետախուզության վարչության Շիրակի բաժնի գլխավոր օպերլիազորի պաշտոնը, մշտապես իրականացնելով իշխանության ներկայացուցչի լիազորություններ և հանդիսանալով պաշտոնատար անձ, «Հարկային ծառայության մասին» ՀՀ օրենքի 9-րդ հոդվածի համաձայն՝ պարտավոր լինելով իրականացնել հարկ վճարողների նկատմամբ օրենքով սահմանված կարգով հսկողություն, հարկային օրենսդրության, հարկային հարաբերությունները կարգավորող մյուս իրավական ակտերի՝ հարկային պարտավորությունների գծով պահանջների խախտման համար կիրառել օրենքով սահմանված պատասխանատվության միջոցներ, 2019-2020 թվականների ընթացքում հայտնաբերել է Շիրակի մարզի վարչական տարածքում ապօրինի ձեռնարկատիրական գործունեությամբ զբաղվող անձանց, սակայն չի կատարել իր պաշտոնեական պարտականությունները, միջոցներ չի ձեռնարկել հայտնաբերված խախտումները վերացնելու և ապօրինի ձեռնարկատիրական գործունեությամբ զբաղվող սուբյեկտների նկատմամբ օրենքով սահմանված կարգով պատասխանատվության միջոցներ կիրառելու ուղղությամբ, փոխարենը՝ ակնհայտ ապօրինի անգործության, այն է՝ վերոհիշյալ փաստերը չարձանագրելու, այնուհետև չտուգանելու և ապօրինի ձեռնարկատիրական գործունեությունը չդադարեցնելու համար վերոհիշյալ քաղաքացիներից, յուրաքանչյուր ամիս պահանջել է 20,000-100,000-ական ՀՀ դրամ կաշառք: Վերոգրյալից բացի, Ն.Պ.-ն, իր սպասարկած տարածքում հանքարդյունաբերությամբ զբաղվող մի շարք ընկերությունների խախտումները չարձանագրելու, օրենքով սահմանված կարգով պատասխանատվության միջոցներ չկիրառելու, տնտեսվարողների գործունեությանը չխոչընդոտելու, ինչպես նաև հնարավոր ստուգումների մասին տնտեսվարողներին նախապես տեղյակ պահելու և նրանց կատարած խախտումները քողարկելու ուղղությամբ խորհուրդներ տալու համար պահանջել և մինչև 2020 թվականի հունիսի 26-ը մի շարք տնտեսվարողներից յուրաքանչյուր ամիս որպես կաշառք ստացել է 100,000-ական ՀՀ դրամ գումարներ: 2020 թվականի հունիսի 26-ին, հերթական անգամ, պահանջած կաշառքի գումարը՝ 100,000 ՀՀ դրամը ստանալու պահին, Ն.Պ.-ն հայտնաբերվել է ՀՀ ԱԱԾ աշխատակիցների կողմից և խոշոր չափերով կաշառք ստանալու կասկածանքով բերման ենթարկվել ՀՀ ԱԱԾ, որի ընթացքում վերջինիս անձնական խուզարկությամբ հայտնաբերվել է կաշառքի առարկան: Դեպքի առթիվ ՀՀ ԱԱԾ քննչական դեպարտամենտում ՀՀ քրեական օրենսգրքի 311-րդ հոդվածի 3-րդ մասի 3-րդ կետի, ՀՀ քրեական օրենսգրքի 312-րդ հոդվածի 2-րդ մասի, ՀՀ քրեական օրենսգրքի 312-րդ հոդվածի 1-ին մասի (6 դրվագ) և ՀՀ քրեական օրենսգրքի 188-րդ հոդվածի 1-ին մասի (5 դրվագ) հատկանիշներով հարուցվել է քրեական գործ, որի շրջանակներում հանցանք կատարելու մեջ անմիջականորեն ծագած կասկածանքի հիման վրա Ն. Պ.-ն ձերբակալվել է: Նախաքննության ընթացքում ենթադրաբար կաշառք տված, ինչպես նաև ապօրինի ձեռնարկատիրական գործունեություն իրականացրած անձանց բնակարաններում կատարվել են 12 խուզարկություններ, որոնց ընթացքում հայտնաբերվել են ատամնաբուժական գործունեությամբ զբաղվելու հանգամանքը հաստատող սարքավորումներ, բժշկական նյութեր, այդ ծառայությունից օգտված հաճախորդների անհատական ցուցակներ: Պարզվել է նաև, որ Շիրակի մարզի վարչական տարածքում գործող մի շարք համայնքներում տարբեր անձինք, կոպիտ կերպով խախտելով սանիտարահիգիենիկ պայմանները, տարիներ շարունակ, առանց հարկային մարմնում գրանցվելու և հատուկ թույլտվության (լիցենզիայի), զբաղվել են լիցենզավորման ենթակա ապօրինի ձեռնարկատիրական գործունեությամբ և այդ փաստը թաքցնելու կամ հովանավորչության համար, յուրաքանչյուր ամիս տարբեր չափերի կաշառք են տվել պաշտոնատար անձանց: 2020թ.հունիսի 28-ին, պաշտոնատար անձին կաշառք տալու, ապօրինի ձեռնարկատիրական գործունեությամբ զբաղվելու կասկածանքով 8 անձ ներգրավվել է որպես կասկածյալ, որոնցից 2-ը ձերբակալվել են, իսկ 6 անձի նկատմամբ խափանման միջոց է ընտրվել ստորագրությունը չհեռանալու մասին: Ձեռնարկվում են անհրաժեշտ քննչական և այլ դատավարական գործողություններ՝ ապօրինի ձեռնարկատիրական գործունեությամբ զբաղվելու արդյունքում պետությանը պատճառված վնասի իրական չափը ճշտելու, Ն.Պ.-ի կողմից կատարված այլ հանցավոր դրսևորումները բացահայտելու, կոռուպցիոն մեխանիզմում ներգրավված անձանց ամբողջական շրջանակը պարզելու և նրանց արարքին համարժեք քրեաիրավական գնահատական տալու ուղղությամբ: Ազգային անվտանգության ծառայությունը հորդորում է տնտեսվարող սուբյեկտներին իրենց գործունեությունը ծավալել բացառապես օրինական դաշտում և զերծ մնալ կոռուպցիոն դրսևորումներից: Ծանուցում. ենթադրյալ հանցանքի մեջ կասկածվողը կամ մեղադրվողը համարվում է անմեղ, քանի դեռ նրա մեղավորությունն ապացուցված չէ ՀՀ քրեական դատավարության օրենսգրքով սահմանված կարգով՝ դատարանի՝ օրինական ուժի մեջ մտած դատավճռով:


ԱԺ «Բարգավաճ Հայաստան» խմբակցության պատգամավոր Նաիրա Զոհրաբյանը ֆեյսբուքյան իր էջում գրում է. «Մենք ցնցված ենք ձեր հանդեպ կիրառված անհամաչափ ուժով և կոչ ենք անում ԵԽԽՎ նախագահին և Հայաստանի հարցով համազեկուցողներին հնարավորինս շուտ ձեռնարկել համապատասխան գործողություններ»:


ՀՀԿ փոխնախագահ Արմեն Աշոտյանը ֆեյսբուքյան իր էջում գրում է՝ «Բուլղարացի լրագրող Դիլյանա Գայթանջիևան մեծ լրագրողական հետաքննություն է իրականացրել և պարզել է, որ Ադրբեջանին պատկանող Silk Way Airlines ավիաընկերությունը մասնակցել է ԱՄՆ-ի կողմից Սիրիայի և Եմենի գրոհայիններին զենք-զինամթերքի գաղտնի մատակարարմանը: Տվյալ ավիաընկերությունը, ըստ նախորդ հետաքննությունների, Ալիևի ընտանեկան բիզնես-կայսրության մասն է և նախկինում նույնպես հայտնվել է միջազգային սկանդալների էպիկենտրոնում։ Ըստ հրապարակումների, նա բազմամիլիոն կոնտրակներ է ստանում ԱՄՆ ռազմական շրջանակներից։ Հ.Գ. Էն «ազգընտիրներին» ասեք, որ հենց ավարտեն Սահմանադրական դատարանի մասին մաղձի արտազատման ներֆրակցիոն առաջնությունը, սկսեն նման հարցերով զբաղվել»։


Այսօր Էջմիածնի գերեզմանատանը կրակոցներ են հնչել, վիրավորվել է 27-ամյա մի երիտասարդ, նրան տեղափոխել են բժշկական կենտրոն։ Իրավապահ մարմիններից հայտնում են, որ բերման ենթարկվածներ չկան։ «Հրապարակ»-ին հայտնի դարձավ, որ վնասվածք ստացածը Գուրգեն անունով մի բռնցքամարտիկ է, իսկ կրակողը եղել է Արմավիրի զորամասի նախկին հրամանատար Գևորգ Ենոքյանի (Մարսո) որդիները։ Մեզ հայտնի է դարձել, որ կողմերը կոնֆլիկտ են ունեցել դեռ մեկ տարի առաջ։ Օրվա գլխավոր լուրերը՝ «Հրապարակում»


«Մեկ Հայաստան» կուսակցության հիմնադիր անդամ Արթուր Ղազինյանը ֆեյսբուքյան իր էջում գրում է՝ «Մարտի 1-ի գործով տեղի է ունեցել նախաքննական գաղտնիքի արտահոսք։ Իմ կողմից հանցագործության մասին հրապարակային հաղորդում ներկայացնելուց հետո, ինչպես և սպասվում էր, Հատուկ քննչական ծառայությունը և ՀՀ Գլխավոր դատախազությունը հայտարարեցին, որ քրեական գործ հարուցելու հիմքեր չկան։ Նախաքննական գաղտնիքի հրապարակման փաստն այլևս անվիճելի է։ Երեկ հայկական լրատվամիջոցներից մեկը հրապարակել է նախաքննական գաղտնիք հանդիսացող գեներալ մայոր Սամվել Կարապետյանի հարցաքննության ամբողջ տեքստը, իսկ տեղեկատվական անվտանգության մասնագետ Սամվել Մարտիրոսյանը ՀՔԾ-ից արտահոսքի մասին հանրությանը իրազեկել էր դեռևս մասիսի 9-ին։ Դատախազության և ՀՔԾ գործողությունների տրամաբանությունն ու շարժառիթներն ինձ ամբողջությամբ պարզ են։ Վստահ եմ, որ նշված կառույցներում աշխատում են առավելապես պրոֆեսիոնալ, փորձառու և բանիմաց իրավաբաններ, որոնք չէին կարող անգործություն ցուցաբերել իրենց հեղինակությանն ու վարկանիշին մեծ հարված հասցնող խնդրի առնչությամբ։ Հետևաբար, ինձ ոչինչ չի մնում անել, քան ենթադրել, որ նախաքննության այս ծավալի արտահոսքը կրել է կազմակերպված և կոնկրետ թիրախային բնույթ, որը հրահանգավորված է եղել ՀՀ բարձրագույն իշխանության կողմից և իրագործվել է ՀՔԾ ղեկավարությանը կողմից՝ Գլխավոր դատախազության ղեկավար կազմի լուռ համաձայնությամբ։ Այստեղ մենք արդեն գործ ունենք ՀՀ Քր. օր-ի 299 հոդվածի՝ պետական դավաճանության հետ, ինչը պետք է դառնա ապագա իշխանությունների կողմից պարտադիր քննության ենթակա։ Ուստի, պետք է արձանագրել, որ նախաքննական գաղտնիքի հրապարակման փաստը չընդունելու և քրեական գործ չհարուցելու որոշումը կրում է բացառապես քաղաքական բնույթ, հետևաբար հետագա գործընթացների ամբողջ պատասխանատվությունը ընկնելու է առաջին հերթին ՀՀ քաղաքական իշխանության, մասնավորապես վարչապետ Նիկոլ Փաշինյանի վրա, ապա նաև ՀՔԾ ղեկավարի, քննչական խմբի ղեկավարի և անդամների, ինչպես նաև ՀՀ Գլխավոր դատախազության ղեկավար կազմի վրա։ Ռուբեն Մելիքյանի կողմից հանցագործության մասին գրավոր հաղորդման մերժում ստանալուց հետո կհայտարարվի հետագա գործողությունների մասին»։


Հաշվի առնելով ՀՀ Պարետի 2020 թվականի մարտի 31-ի N 27 որոշմամբ սահմանված՝ ՀՀ ողջ տարածքում անձանց ազատ տեղաշարժվելու իրավունքի ժամանակավոր սահմանափակումները՝ հայտնում ենք, որ 2020 թվականի ապրիլի 3-ից մինչև ապրիլի 12-ը ներառյալ սահմանափակվում է Հայաստանի Հանրապետությունից Արցախի Հանրապետություն և հակառակ ուղղությամբ սահմանային հսկիչ կետերով անձանց տեղաշարժման իրավունքը։ Այսուհանդերձ, ճանապարհը կգործի հետևյալ դեպքերում. -բեռնափոխադրումներ իրականացնող տրանսպորտային միջոցների վարորդներ և մեկական ուղեկցողներ. -սահմանամերձ շրջաններում գյուղատնտեսական կամ այգեգործական աշխատանքներ իրականացնող անձինք. -անհետաձգելի առողջական խնդիրներով պայմանավորված հիվանդանոց ու բժշկական այլ հաստատություններ այցելող անձինք: 1-ին, 2-րդ և 3-րդ կետերում նշված անձինք սահմանային հսկիչ կետերով անցնելու և ՀՀ տարածքում տեղաշարժվելու համար պարտավոր են ունենալ և պահանջի դեպքում ներկայացնել Ձև 1-ով կամ Ձև 2-ով սահմանված տեղեկությունները պարունակող փաստաթուղթ (տեղեկանք կամ թերթիկ) և անձը հաստատող փաստաթուղթ:


Գլխավոր դատախազի՝ ԶԼՄ-ների հետ կապերի գծով խորհրդական Գոռ Աբրահամյանը ֆեյսբուքյան իր էջում գրում է․ «Նկատի ունենալով բազմաթիվ հարցադրումները՝ հարկ եմ համարում պարզաբանել, որ ՀՀ դատախազությունը պաշտոնապես տեղեկացված չէ 2008թ. մարտի 1-ին, 2-ին կատարված իրադարձությունների վերաբերյալ անջատված և դատարան ուղարկված քրեական գործով վարույթը կասեցնելու դատարանի որոշման մասին: ՀՀ դատախազությունը, ինչպես արդեն տեղեկացվել է, վերաքննիչ բողոք է ներկայացնելու Ռ. Քոչարյանի խափանման միջոցը փոփոխելու վերաբերյալ Երևանի ընդհանուր իրավասության առաջին ատյանի դատարանի՝ մայիսի 18-ին կայացված որոշման դեմ: Արդեն իսկ ելքագրվել և դատարան է ուղարկվել դատավորին ինքնաբացարկ հայտնելու մասին միջնորդությունը: Նշված քրեական գործի վարույթը կասեցնելու և ՍԴ դիմելու վերաբերյալ դատարանի որոշումը ստանալուց և հիմքերն ուսումնասիրելուց հետո ՀՀ դատախազությունը դիրքորոշում կարտահայտի այս որոշումը բողոքարկելու վերաբերյալ»:


«Փաստ» թերթը գրում է. «ՀՀ կրթության և գիտության նախարարությունը ևս այս տարի հետ չի մնացել մեկ անձից գնումներ կատարելու՝ աղմուկ հանած միտումներից և մասնավորաբար ձեռք է բերել դասագրքեր: Այսպես, օրինակ՝ դասագրքեր ձեռք բերելու նպատակով «Սպիկա» ՍՊԸ-ին է տրամադրվել 28 243 500 դրամ, «Էդիթ Պրինտ» ՍՊԸ-ին՝ 66 382 380 դրամ, իսկ «Մանմար» ՓԲԸ-ին՝ 251 947 815 դրամ: Հասկանալի չէ, թե նման խոշոր գնումները ինչու են իրականացվում առանց մրցույթի, սեփական կամքով ու ճաշակով, և ինչ սկզբունքով է որոշվել, որ, օրինակ՝ մի կազմակերպությունն ավելի փոքր մասնաբաժին է ստացել, քան մյուսը: Վերջապես, ինչո՞ւ հարգարժան Պողոսը պետք է թույլատրի, որ իր վճարած հարկերը բաշխվեն առանց վերահսկողության առավել լուրջ գործիքների: Հուսանք, որ այս դեպքում տրված պատվերների գումարների մեծությունը կապ չունի Գյումրիից Երևան ուղերթի քայլերի քանակի հետ»: Առավել մանրամասն՝ թերթի այսօրվա համարում


Ժամանակին սա ինձ երախտապարտ էր ու իր համար ես՝ թանկ, շատ թանկ մարդ էի: Այս մասին ֆեյսբուքյան իր էջում գրել է Ազգային ժողովի աշխատակազմի ղեկավարի նախկին տեղակալ Արսեն Բաբայանը՝ պատասխանելով ԱԺ պատգամավոր Արման Բաբաջանյանի ֆեյսբուքյան գրառմանը, որտեղ Բաբաջանյանը հրապարակել էր իր և Բաբայանի երկխոսությունից դրվագներ։ «Իսկ հետո ինքը երջանկացավ, երբ իր կեղծ հաղորդման հիման վրա ինձ ապօրինի կալանավորեցին: 1937-ի այս մատնիչը երեկ իմ ու իր տարիներ առաջվա խոսակցությունից մի կտոր է հրապարակել (այդպիսով հատելով բարոյականության կարմիր գծերը) ու հայտարարել, թե ես իրենից աշխատանք էի ուզում: Հենց այդ խոսակցության հրապարակումից էլ ակնհայտ է դառնում, որ իրենից աշխատանք չէի ուզում, թեև որևէ վատ բան չեմ տեսնում մասնավորում աշխատանքի անցնելու ցանկության մեջ: Ես որևէ վատ բան չեմ տեսնում նաև նրանում, որ ի տարբերություն ինձ, ինքը շատ ուղիղ էր ինձանից աշխատանք խնդրում: Իհարկե ես չեմ կարող վարվել իր նման, չեմ կարող թքել բարոյականության նորմերի վրա և հրապարակել այդ նույն խոսակցությունից շատ հետաքրքիր հատվածներ․․․ դա ինձ բնորոշ չէ, ինքն ինձ լավ իմանալով վստահ է, որ ես դա չեմ անի ու դրանից էլ առիթավորվել է: Իսկ վերջում ուզում եմ խոստովանել․ ես իսկապես անհարմար եմ զգում, որ երբևէ Արմանն իմ մտերիմն է եղել: Բոլորդ հիմա ինձ դրա համար կշտամբում եք»,- նշել է նա:


Սիրելի՛ հայրենակիցներ, Դեկտեմբերի 9-ին կայացած Ազգային ժողովի արտահերթ ընտրությունների նախնական արդյունքներն արդեն հրապարակված են և կարող ենք ասել, որ վերջին 20 տարում Հայաստանում առաջին անգամ տեղի ունեցան ընտրություններ, որտեղ իր գործուն ազդեցությունը չի ունեցել կրիմինալը, փողաբաժանությունն ու կեղծիքները: Այս փաստի առթիվ շնորհավորում ենք բոլորիս և նաև խորհրդարան անցած ուժերին, հույս ունենալով, որ նրանք կկարողանան գործել ի շահ Հայաստանի և ՀՀ քաղաքացու: Այո՛, այս ընտրություններն անցել են առանց էական խախտումների և միջադեպերի, բայց նաև ակնհայտ է բոլորի համար, որ նախընտրական քարոզարշավի ընթացքում բովանդակային, գաղափարական և ծրագրային պայքար այդպես էլ տեղի չունեցավ, որի արդյունքում էլ ունեցանք միաբևեռ Ազգային ժողով, ինչը երկրի զարգացման տեսանկյունից և խորհրդարանական կառավարման համակարգի կայացման առումով դրական երևույթ չէ:  Մեր խորին շնորհակալությունն ենք հայտնում մեր ընտրողներին մեզ վստահելու համար: Վստահ եղե՛ք, որ Ձեր յուրաքանչյուրի քվեն մեզ պարտավորեցնում է ավելի մեծ թափով աշխատել և մեր գաղափարակիցների բանակն էլ ավելի մեծացնել՝ հանուն ինքնավստահ և ապագային պատրաստ Հայաստանի և հանուն ՀՀ քաղաքացու բարօրության: Մենք Դաշինք, 10 դեկտեմբերի, 2018թ., ք. Երևան


«Հարավկովկասյան երկաթուղի» ընկերության մամուլի քարտուղար Ռուբեն Գրձելյանը Facebook-ի իր էջում գրել է. «Ռուսաստանը ՉԻ ԿԱՐՈՂ բարձրացնել գազի գինը հայաստանյան սպառողների համար: Տարիներով այս սխալ ընկալումը տարածվում է մեր հասարակության մեջ, ու հույսս, որ մի օր այն կբախվի տարրական լրագրողական, հասարակական, սպառողական գրագիտությանը, չի արդարանում: 1. Ռուսաստանը կարող է բարձրացնել քազի գինը ՄԻԱՅՆ Հայաստանի Հանրապետության համար (այն էլ բանակցությունների արդյունքում): Այսինքն «Գազպրոմ Արմենիա» ընկերության համար: 2. Իր հերթին «Գազպրոմ Արմենիա» ընկերությունը կարող է գնի փոփոխություն միայն ԱՌԱՋԱՐԿԵԼ ՀՀ հանրային ծառայությունները կարգավորող հանձնաժողովին: 3. Գազի գինը հայաստանյան սպառողների համար կարող է բարձրացնել կամ իջեցնել ՄԻԱՅՆ ՀՀ կառավարությունը ի դեմս համապատասխան հանձնաժողովի: 4. ՀՀ կառավարության համար գազի գնի բարձրացումը սպառողների համար մի կողմից ՁԵՌՆՏՈՒ Է, քանի որ դա բերում է «Գազպրոմ Արմենիա» ընկերության կողմից պետական բյուջե մուծվող եկամտահարկի և ԱԱՀ (ըստ էության, ԱԱՀ-ն՝ բնակչության կողմից) ավելացմանը, իսկ երկարաժամկետ առումով ՁԵՌՆՏՈՒ ՉԷ, քանի որ զսպում է տնտեսության աճը: Քաղաքական առումով գնի բարձրացումը բերում է տնտեսական ու սոցիալական դժգոհությանը գործող իշխանություններից: 5. Ներկա փաթեթով «Գազպրոմ Արմենիա» ընկերությունը, որը Հայաստանի ռեզիդենտ-հարկատու ընկերություն է, այլ ոչ թե ռուսական, առաջարկում է՝ ա) 36 տոկոսով բարձրացնել Փարոսի շահառուների համար մինչև 200 խ/մ գինը, ինչը չնչին ծավալ է կազմում ընդանուր սպառման մեջ: Դա ավելի քան տրամաբանական է, քանի որ մասնավոր ընկերությունը չգիտես ինչու իր վրա է վերցրել սոցիալական պարտավորություն, ինչը պետության գործն է՝ հավաքագրել հարկեր և արդար բաշխել հասարակության տարբեր շերտերի միջև: Հիմա նենց է ստացվում, «Գազպրոմ Արմենիա» ընկերությունը պետբյուջե չմուծած եկամտահարկի հարկի հաշվին բարեգործությամբ է զբաղված, բ) աննշան իջեցնել գինը սպառողների ամենամեծ խմբի համար՝ ամսեկան մինչև 10 խ/մ սպառողների, այսինքն, բոլոր տնային տնտեսությունների ու փոքր և միջին բիզնեսի համար, գ) շատ ծանր է լինելու եթե հանձնաժողովը համաձայնվի բարձրացնել սակագինը խոշոր սպառողների՝ 10 հազար խ/մ և ավել: Առաջարկվում է նրանց համար մոտ 20 տոկոսով ավելացում (բացի ՋԵԿ-երից): Այդ դեպքում մեր տնտեսության մի շարք ոլորտներ լուրջ հարվածի տակ են հայտնվելու՝ «ԱրմենԱլ», ձուլարաններ, մեծ հացի փռեր, ջերմոցային տնտեսություններ, գազալցակայաններ և այլն: Ընդանուր առմամբ առաջարկվում է տնտեսության ու վարորդների հաշվին մի փոքր մեղմել տնային տնտեսությունների ֆինանսական ծախսերը, ինչը ես համարում եմ անթույլատրելի: Հանձնաժողովը, այսինքն Կառավարությունը, այս ընթացիկ տնտեսական շոկի պայմաններում պետք է զերծ մնա տնտեսվարողների համար գազի գինը բարձրացնելուց»:


ՀՀ վարչապետ Նիկոլ Փաշինյանը ֆեյսբուքյան իր էջում գրել է․ «Տավուշի մարզի սահմանամերձ Բերքաբեր գյուղի բնակիչները իրենց գյուղի ճանապարհի նորոգման հարցը բարձրացնում են արդեն առնվազն 25 տարի: Այս տարի բերքաբերցիները կունենան հիմնանորոգված ճանապարհ: Աշխատանքներն ընթանում են ամբողջ թափով: Ի դեպ, Երրորդ հանրապետության պատմության մեջ տեղի ունեցած բոլոր ընտրություններում իշխանությունները խոստացել են նորոգել ճանապարհը: Նշեմ նաև, որ 1980 թվականից ի վեր՝ ճանապարհը չի նորոգվել»:


«Հայաստանի էլեկտրական ցանցեր» փակ բաժնետիրական ընկերությունը տեղեկացնում է, որ փետրվարի 10-ին պլանային և վերանորոգման աշխատանքներ իրականացնելու նպատակով, հետագայում վթարներից խուսափելու համար կհոսանքազրկվեն՝ Երևան քաղաքում՝ 10։00-16։00 Սարի թաղի 6-21 փողոցները մասնակի և հարակից ոչ բնակիչ-բաժանորդները, 11։00-17։00 Գարեգին Նժդեհի հրապարակի ոչ բնակիչ-բաժանորդները, Մայիսի 9-ի փողոցի սեփական տները և հարակից ոչ բնակիչ-բաժանորդները, Մ. Ավետիսյան 2-4 փողոցների սեփական տները և հարակից ոչ բնակիչ-բաժանորդները, Անդրանիկի փ. 79 շենքը, Շահումյան 8-րդ փող. 2 շենքը և հարակից ոչ բնակիչ-բաժանորդները, Նոր-Նորքի 2-րդ զանգ.՝ Գայի պող. 52 շենքը, Ն. Ստեփանյան փ. 12 շենքը, Թոթովենցի փ. 4 շենքը և հարակից ոչ բնակիչ-բաժանորդները, Արարատի մարզում՝ 10։00-12։00 Արալեզ գյուղը մասնակի, 10։00-14։00 Այնթափ և Նոր Խարբերդ գյուղերը մասնակի, 10։30-14։30 Բարձրաշեն գյուղը մասնակի, 10։30-16։00 Նորաշեն գյուղը մասնակի, 13։00-16։00 Վեդի քաղաքի Արարատյան և Թումանյան փողոցները մասնակի, Վայոց Ձորի մարզում՝ 10։00-13։00 Եղեգնաձոր քաղաքի 26 Կոմիսարների, Իսահակյան, Մյասնիկյան փողոցները, Երևանյան խճուղին մասնակի, 14։00-16։30 Շատին գյուղը մասնակի, 10։00-16։00 Զառիթափ գյուղը մասնակի, Շիրակի մարզում՝ 10։00-16։00 Անիի տարածաշրջանի Մարալիկ քաղաքի Ջերմոցների թաղամասը, Աշոցքի տարածաշրջանի Թավշուտ գյուղի 1, 2 փողոցների հարակից տարածքները մասնակի, Սյունիքի մարզում՝ 10:00-13:00 Բռնակոթ գյուղը և հարակից ոչ բնակիչ-բաժանորդները, 10:00-14:30 Գորիս քաղաքի Անկախության, Արշակունիների, Գարեգին Նժդեհի, Դավիթ Բեկի, Մաշտոցի, Յու.Բախշյան, Սարգսյան, Մամիկոնյան փողոցները մասնակի, Արեգունի թաղամասը մասնակի, 11:30-12:30 Քարահունջ գյուղը մասնակի:


Politik.am կայքի խմբագիր Բորիս Մուրազի Թամոյանը ֆեյսբուքյան իր էջում արխիվային լուսանկար է հրապարակել, որում ՀՀ վարչապետ Նիկոլ Փաշինյանը՝ ՀՀԿ խմբակցության ղեկավար Վահրամ Բաղդասարյանի և ՀՀ ԱՍՀՆ սոցիալական ապահովության ծառայության նախկին պետ Հովհաննես Սահակյանի հետ է: ««Լույս» դաշինքի անդամների դեմ Ճ կլասի կոմպրոմատներ հավաքողների համար՝ օտ սօզդատելա Կամազի մուտիտ»,- լուսանկարին կից գրել է նա:


«Փաստ» օրաթերթը գրում է. «Փաստ» թերթի տեղեկություններով, մինչև տարեվերջ սպասվում են նոր ձերբակալություններ ու աղմկոտ պատմությունների մատուցում հասարակությանը: Ըստ մեր աղբյուրի, սա պայմանավորված է իշխանությունների շրջանում որոշակի լարվածության և անհանգստությունների հետ։ Իսկ դրա համար պատճառներ կան. գնալով նվազող վարկանիշի գործոնից զատ, ըստ նույն աղբյուրների, իշխանությունները սկսել են գիտակցել, որ արբանյակ անհատների ու միավորների կամ, ինչպես հենց իշխանության ներսում են սիրում ասել, «օեկների» միջոցով որևէ արդյունքի հասնել հնարավոր չէ, ավելին՝ հեղափոխության գաղափարն այդպիսի քայլերով ավելի է վարկաբեկվում: Մյուս կողմից՝ անհանգստացնում է այն հանգամանքը, որ դեռևս փոքր քայլերով, բայց կայուն զարգացումներ են նկատվում ընդդիմադիր դաշտում: Մասնավորաբար, նյարդայնացնում է «Վերնատան» ստեղծումը, ՀՅԴ-ի ակտիվությունը, Արթուր Վանեցյանի՝ քաղաքական նոր ուժ ստեղծելու մասին խոսակցությունները, Սերժ Սարգսյանի «վերադարձը», այլ միավորների ակտիվությունը և այլն»: Առավել մանրամասն՝ թերթի այսօրվա համարում


ՀՀ ազգային անվտանգության ծառայությունում հարուցված և ՀՀ հատուկ քննչական ծառայության քննիչի վարույթ ընդունված քրեական գործի նախաքննության ընթացքում ձեռք բերված բավարար ապացույցների համակցության հիման վրա Կոտայքի մարզի ընդհանուր իրավասության դատարանի դատավոր Գագիկ Հեբոյանին ՀՀ քրեական օրենսգրքի 311-րդ հոդվածի 4-րդ մասի 2-րդ և 3-րդ կետերով մեղադրանք է առաջադրվել այն հանցավոր արարքի կատարման համար, որ նա ՀՀ փաստաբանների պալատի փաստաբանի օժանդակությամբ ստացել է առանձնապես խոշոր չափերով կաշառք: Ըստ առաջադրված մեղադրանքի՝ դատավորն իր վարույթում քննվող քաղաքացիական գործով հայցվորի օգտին գործողություն կատարելու, այն է՝ վերջինիս 3.400.000 ՀՀ դրամ պետական տուրքը վճարելուց ազատելու դիմաց 2019թ. մարտի 4-ին նրանից պահանջել է առանձնապես խոշոր չափերի՝ 1.715.000 ՀՀ դրամին համարժեք՝ 3500 ԱՄՆ դոլար կաշառք: Քաղաքացու հետ սակարկելու արդյունքում Գ. Հեբոյանը նրա հետ վերջնական պայմանավորվածություն է ձեռք բերել հիշյալ գործողությունը կատարելու դիմաց 1.225.000 ՀՀ դրամին համարժեք 2500 ԱՄՆ դոլար կաշառք ստանալու վերաբերյալ: Խուսափելով կաշառքի առարկան անձամբ վերցնելուց և բացահայտվելուց՝ դատավորը դիմել է իր ծանոթ փաստաբանի օժանդակությանը. 2019թ. մարտի 27-ին հիշյալ քաղաքացին ԱԱԾ-ի կողմից իրականացված օպերատիվ-հետախուզական միջոցառման շրջանակներում 2500 ԱՄՆ դոլար կաշառքի գումարը տվել է փաստաբանին, ով նույն օրը այն փոխանցել է դատավորին: 30.03.2019թ.-ին ՀՀ հատուկ քննչական ծառայության քննիչի կողմից միջնորդություն է ներկայացվել Երևանի ընդհանուր իրավասության դատարան՝ Գ. Հեբոյանի նկատմամբ կալանավորումը որպես խափանման միջոց ընտրելու համար: Նույն օրը դատարանի կողմից միջնորդությունը բավարարվել է, և Գ. Հեբոյանը կալանավորվել է: Նախաքննությունը շարունակվում է: Ծանուցում. ենթադրյալ հանցանքի մեջ կասկածվողը կամ մեղադրվողը համարվում է անմեղ, քանի դեռ նրա մեղավորությունն ապացուցված չէ ՀՀ քրեական դատավարության օրենսգրքով սահմանված կարգով՝ դատարանի՝ օրինական ուժի մեջ մտած դատավճռով: ՀՀ հատուկ քննչական ծառայություն


ՀՀ գլխավոր դատախազության պետական շահերի պաշտպանության վարչության նախաձեռնությամբ և կողմից ուսումնասիրվել է Թեղուտի հանքավայրի շահագործման ծրագրի շրջանակներում իրականացված անտառածածկույթի հատմամբ հասցված վնասի հատուցման պետական ծրագրով նախատեսված պարտավորությունների կատարման վիճակը: Այդ նպատակով համապատասխան փաստաթղթեր և տեղեկատվություն է պահանջվել ՀՀ շրջակա միջավայրի, ՀՀ էկոնոմիկայի, ՀՀ առողջապահության, ՀՀ Կրթության, գիտության, մշակույթի և սպորտի նախարարություններից: Ուսումնասիրությամբ պարզվել է, որ Թեղուտի հանքավայրի շահագործման ծրագրի շրջանակներում ՀՀ կառավարության 2007թ. նոյեմբերի 1-ի թիվ 1278-Ն որոշմամբ թույլատրվել է ՀՀ Լոռու մարզի գյուղական համայնքների վարչական սահմաններում, ինչպես նաև վարչական սահմաններից դուրս գտնվող շուրջ 357 հեկտար անտառային ծածկույթի հատումը: Իսկ ՀՀ բնապահպանության և գյուղատնտեսության նախարարներին հանձնարարվել էր հաստատել անտառային ծածկույթի հատմամբ անտառային տնտեսությանը հասցվող վնասի հատուցման ծրագիր՝ դրանում նախատեսելով նաև հատված անտառային ծածկույթին համարժեք ծառատունկի իրականացում և նոր տնկված ծառերով տարածքը պահպանում և խնամում: ՀՀ բնապահպանության և ՀՀ գյուղատնտեսության նախարարների 2008թ. փետրվարի համատեղ հրամաններով կանոնակարգվել է անտառային ծածկույթի հատման, ինչպես նաև անտառային տնտեսությանը հասցված վնասի հատուցման գործընթացը: Դրա շրջանակներում 2012թ. հուլիսի 27-ին «Թեղուտ» ՓԲԸ-ի և «Հայանտառ» ՊՈԱԿ-ի միջև կնքվել է պայմանագիր, որով ՊՈԱԿ-ը պարտավորվել է 2012-2015թթ. ընթացքում 431.638.661 ՀՀ դրամի դիմաց 315 հա տարածքում կատարել ցանկապատման, անտառ-մշակույթների հիմնման՝ անտառապատման, անտառ-մշակույթների ագրոտեխնիկական խնամքի, խոտհունձի և լրացման աշխատանքներ: Անտառապատման և խնամքի աշխատանքների կատարման վերաբերյալ վերահսկողության իրականացման պարտականությունը դրվել է ՀՀ բնապահպանության և ՀՀ գյուղատնտեսության նախարարությունների /նախկին/ վրա: «Հայանտառ» ՊՈԱԿ-ի պատասխանատու պաշտոնատար անձանց կողմից 2012-2015թթ. կազմած փաստաթղթերի համաձայն՝ ՊՈԱԿ-ի աշխատակիցների կողմից ստուգվել են վերոհիշյալ պայմանագրի շրջանակներում Վանաձորի և Սպիտակի անտառպետությունների՝ ընդհանուր 132 հա տարածք ընդգրկող երեք տարբեր հատվածներում 2012-2015թթ. ընթացքում կատարված սերմնաբուսակների տնկման, ցանկապատման և ագրոտեխնիկական խնամքի աշխատանքները, որոնք համարվել են կատարված և դրա դիմաց «Թեղուտ» ՓԲԸ-ից «Հայանտառ» ՊՈԱԿ-ին փոխանցվել է շուրջ 114.580.000 ՀՀ դրամ: Մինչդեռ, «Անտառային պետական մոնիտորինգի կենտրոն» ՊՈԱԿ-ի կողմից 2018թ. սեպտեմբերի 4-ին և 2019թ. ապրիլի 9-ին իրականացված դիտարկում-ուսումնասիրության արդյունքում արձանագրվել է, որ նշված տարածքներում տնկված ծառատեսակների զգալի մասը չի պահպանվել, մյուս մասն ամբողջությամբ չորացել է և մեծ քանակությամբ տնկարկներ վնասվել են տերևակեր վնասատուներով: Այդ հանգամանքները վկայում են, որ նշված տարածքներում պայմանագրով նախատեսված անտառապատման, ինչպես նաև անտառ-մշակույթների ագրոտեխնիկական խնամքի աշխատանքները ընդհանրապես չեն կատարվել կամ կատարվել են մասնակի: Այսպիսով, ուսումնասիրությամբ պարզվել է, որ «Հայանտառ» ՊՈԱԿ-ի պատասխանատու պաշտոնատար անձինք, առերևույթ պաշտոնեական դիրքը ծառայության շահերին հակառակ օգտագործելով, 2012-2015թթ. աշխատանքների կատարման կարգադիր ակտերում իրականությանը չհամապատասխանող, ակնհայտ կեղծ տեղեկություններ կամ գրառումներ են մտցրել շուրջ 114.580.000 ՀՀ դրամ անտառապատման, ագրոտեխնիկական խնամքի աշխատանքները կատարված լինելու վերաբերյալ՝ պետության համար առաջացնելով ծանր հետևանք: Իսկ ՀՀ բնապահպանության և ՀՀ գյուղատնտեսության նախարարությունների պաշտոնատար անձինք առերևույթ ծառայության նկատմամբ անբարեխիղճ և անփույթ վերաբերմունքի հետևանքով 2012-2015թթ. չեն կատարել հրամանով և պայմանագրով իրենց վրա դրված վերահսկողության պարտականությունը, ինչի հետևանքով պետության համար առաջացրել են ծանր հետևանքներ: Ուսումնասիրությունների արդյունքներով ՀՀ գլխավոր դատախազության պետական շահերի պաշտպանության վարչությունում ՀՀ քրեական օրենսգրքի 308-րդ հոդվածի 2-րդ մասի և 314-րդ հոդվածի 1-ին մասի, 315-րդ հոդվածի 2-րդ մասի հատկանիշներով հարուցվել է քրեական գործ: Նախաքննության կատարումը հանձնարարվել է ՀՀ քննչական կոմիտեին: Քրեական գործի շրջանակներում քննության առարկա է դարձվելու նաև ուսումնասիրության առարկային առնչվող մի քանի այլ պետական մարմիններին վերապահված գործառույթների իրականացումը՝ համապատասխան պատասխանատու պաշտոնատար անձանց գործողություններին ևս քրեաիրավական գնահատական տալու նպատակով: Ծանուցում. ենթադրյալ հանցանքի մեջ կասկածվողը կամ մեղադրվողը համարվում է անմեղ, քանի դեռ նրա մեղավորությունն ապացուցված չէ ՀՀ քրեական դատավարության օրենսգրքով սահմանված կարգով՝ դատարանի՝ օրինական ուժի մեջ մտած դատավճռով:


Հատուկ քննչական ծառայությունը միջնորդություն է ներկայացրել ՀՀ երկրորդ նախագահ Ռոբերտ Քոչարյանի նկատմամբ ընտրված խափանման միջոց կալանավորումը ևս երկու ամիս ժամկետով երկարացնելու վերաբերյալ: Միջնորդությունը կքննվի մարտի 13-ին՝ ժամը 12:30 -ին, Երևան քաղաքի ընդհանուր իրավասության դատարանում՝ դատավոր Արմեն Բեկթաշյանի նախագահությամբ: Հիշեցնենք, որ 18.01.2019թ․ առաջին ատյանի դատարանի որոշմամբ բավարարվել էր Հատուկ քննչական ծառայության քննիչի միջնորդությունը՝ Ռոբերտ Քոչարյանին կալանքի տակ պահելու ժամկետը երկարացնելու վերաբերյալ: Դատարանի հիշյալ որոշման դեմ պաշտպանական խումբը վերաքննիչ բողոք էր ներկայացրել, որը սակայն Վերաքննիչ դատարանի փետրվարի 7-ի որոշմամբ՝ մերժվել էր: Ռոբերտ Քոչարյանի պաշտպանական խումբ


«Իմ քայլի» ու «Լուսավոր Հայաստանի» միջև նոր «սագա» է հասունանում. ԼՀԿ-ում շատ դժգոհ են Փաշինյանի «անշնորհակալ, չգնահատող» կեցվածքից, մանավանդ, որ ամենակարևոր պահերին ԼՀ-ն կանգնում է իր կողքը, երբեմն անգամ՝ իր հեղինակության հաշվին, սակայն Փաշինյանը դույզն-ինչ քննադատություն անկարող է ընդունել։ «Եթե բյուջեն կազմվել է օրենքի, համամասնությունների ֆիսկալ խախտումով, չասեի՞նք»,- հարցրեց մեր զրուցակից ԼՀԿ-ականը: Դա՞ է Փաշինյանին վիրավորել։ «Այո և ոչ միայն։ Նաև այն, որ իրեն կոշտ քննադատել է իր կաբինետում աշխատած նախարարը, ու այն ժամանակ, երբ Հայաստանում չէ Էդմոն Մարուքյանը, վեր է կենում, նման պոպուլիստական հայտարարություններ է անում, թե ԼՀ-ն թող կանգնի, ուղիղ ասի՝ դե՞մ է աշխատավարձերի ու թոշակների բարձրացմանը, տերմինախեղդ չանի և այլն»: Օրվա գլխավոր հրապարակումները՝ «Հրապարակի էջերում»։


Պաշտպանության նախկին նախարար Արտակ Զաքարյանը գրել է․ «Քաղաքագիտությանը հայտնի են կառավարման ռեժիմի (ֆր. regime - կառավարում) երեք հիմնական տիպեր՝ դեմոկրատիա, ավտորիտարիզմ և տոտալիտարզմ։ Հայաստանի քաղաքական գործընթացներն առաջ են քաշում կառավարման ռեժիմի նոր տեսակ, որը կոչվում է բառադիզմ։ Այս թեզի լավագույն հիմնավորումը տրվում է COVID-19-ի դեմ ծավալված համաշխարհային պայքարի համեմատական արդյունավետությամբ։ Բոլոր չափումներով պարզվում է, որ համավարակի դեմ արդյունավետ կարող են պայքարել ինչպես դեմոկրատիզմի, այնպես էլ ավտորիտարիզմի կամ տոտալիտարիզմի վրա հենված կառավարման ռեժիմները։ Համավարակը չի կարողանում հաղթահարել միայն «բառադիզմի» վրա հիմնված կառավարման ռեժիմը։ Հայաստանում բառադիզմի ռեժիմի դրսևորումներն ակնհայտ են կառավարման գրեթե բոլոր ոլորտներում։ Եթե դեմոկրատիզմի ռեժիմին բնորոշ են քաղաքական որոշումների հաշվետվողականությունը, թափանցիկությունն ու հանրային կարծիքի արժևորումը, ապա բառադիզմի ռեժիմն իրականացնում է նույնի իմիտացիան՝ սեփական որոշումների համար դրսևորված ակնհայտ անպատասխանատվությամբ։ Եթե ավտորիտարիզմի ռեժիմին բնորոշ են իշխանության կենտրոնացումը մեկ անձի, կամ խմբի կողմից, ապա հայկական բառադիզմը կրկնօրինակում է նույն մեթոդները՝ ավելացնելով տվյալ անձի կամ խմբի բացարձակ անպատասխանատվության, քաոտիկության և թափթփվածության իրեն բնորոշ վարքագիծը։ Տոտալիտարիզմի ռեժիմի հետ բառադիզմը դեռևս մեծ ընդհանրություններ չունի՝ բացառությամբ այլակարծության դեմ անզիջում պայքարի, սեփական սխալները չընդունելու, ժողովրդի թշնամիներ փնտրելու, ինչպես նաև մասսայական քաղաքական դատավարությունների կազմակերպման դրսևորումները։ Ինչպես տեսնում ենք, Հայաստանում ձևավորված կառավարման նոր՝ բառադիզմի ռեժիմը դեմոկրատիզմի, ավտորիտարիզմի և տոտալիտարիզմի անորակ խառնուրդ է։ Կարծում եմ, քաղաքագիտությունը դեռ երկար ժամանակ ուսումնասիրելու է այս քաղաքական նորագոյացության բացասական ազդեցությունը Հայաստանի և Հայ ժողովրդի կենսագործունեության վրա։ Մասնավորապես՝ պետք է ուսումնասիրվի, թե ինչու՞ է բառադիզմի ռեժիմը վտանգում ՀՀ անվտանգության համակարգերի, հանրային առողջության ապահովման, արժեքային դաշտի, սոցիալ-տնտեսական նվազագույն շեմերի ապահովման, ինչպես նաև կենսական նշանակության մի շարք այլ շահեր»։


Փաստաբանների պալատի նախագահ Արա Զոհրաբյանը գրում է․ «Մեր փաստաբանական գրասենյակի և փաստաբան Կարեն Մեժլումյանի վստահորդներ Վերսանդիկ Հակոբյանի և Հեղինե Ամիրխանյանի շահերը ներպետական դատարան ներկայացնելուց և պարտվելուց հետո, 2007 թվականին դիմել էինք Մարդու իրավունքների եվրոպական դատարան: Վեճը վերաբերում էր հասարակության կարիքների համար անձանց սեփականությունը հարկադիր օտարելու հերթական դեպքին: Այսօր՝ 17.10.2019թ. հրապարակվել է Եվրոպական դատարանի վճիռը: ՄԻԵԴԸ վճռել է, որ՝ 1. տեղի է ունեցել կոնվենցիայի թիվ 1 Արձանագրության 1-ին հոդվածի խախտում: 2. Պետությունը պետք է դիմումատուներին փոխհատուցի ընդհանուր 259.000 եվրո գումար, որից՝ - 250.000 եվրոն՝ նյութական վնասի մասով. - 6.000 եվրոն՝ ոչ նյութական վնասի համար. - 3.000 եվրոն՝ դիմումատուների ծախսերի համար:


Ըստ DailyMail-ի՝ տիկին Մակրոնը դեմքի երիտասարդացման վիրահատություն է կատարել: Վիրահատությունը կատարվել է հուլիսի կեսերին, և մի քանի օր անց Բրիջիթը և նրա ամուսինը հանգստացել են Պրովանսի իրենց նստավայրում: Վիրաբուժական միջամտությունն իրականացվել է ընդհանուր անզգայացման ներքո և տևել է մոտ երեք ժամ: Նույն օրը Էմանուել Մակրոնի կինը դուրս է գրվել կլինիկայից:


Հայաստանում կորոնավիրուսի հաստատված դեպքերի թիվն անցած մեկ օրում աճել է 612-ով՝ հասնելով 15281-ի: Առողջացածներ - 5639: Փաստացի բուժվողներ - 9298: Ընդհանուր թեստեր - 77686: Մահվան ելքեր - 258: Մահվան ելքեր այլ պատճառով - 86: Այս մասին հայտնում է Առողջապահության նախարարության հիվանդությունների վերահսկման և կանխարգելման ազգային կենտրոնի պաշտոնական կայքը:


Իշխանությունը ոստիկանապետի և ԱԱԾ տնօրենի թեկնածուների փնտրտուքի մեջ է։ Չնայած հոկտեմբերի 22-ին սկսվող ԱԺ նիստին օրենքը կփոխվի, և Փաշինյանը կարող է դրսից նշանակումներ անել, սակայն հարմար թեկնածու դեռևս չեն կարողանում գտնել։ Խմբակցության փակ նիստի ընթացքում հպանցիկ ակնարկ է եղել, որ, ըստ ամենայնի, ոստիկանապետի ԺՊ Արման Սարգսյանը կնշանակվի, իսկ ԱԱԾ ԺՊ-ի մասին ասել է․ «Կփորձենք․ եթե իրեն արդարացրեց, կմնա, չարդարացրեց, նոր կմտածենք փոխարինելու մասին»։ Ի դեպ, տեղեկություն կա, որ ԱԱԾ տնօրենի ԺՊ Էդուարդ Մարտիրոսյանին հանձնարարվել է նախկին տնօրենի դեմ նյութեր հավաքել։


Ստեփանակերտից ԱԺ նախագահ Արարատ Միրզոյանը հումորային լուսանկար է հրապարակել՝ իր, փոխվարչապետ Ավինյանի և տարածքային կառավարման նախարար՝ Ս. Պապիկյանի մասնակցությամբ՝ «Եկել ենք Արցախ, փնտրում ենք Հակոբ Արշակյանին» մակագրությամբ։ Ամբողջ խնդիրն այն է, որ Դուք գնացել եք Արցախ՝ երկու երկրների անվտանգության խորհուրդների համատեղ նիստին մասնակցելու։ Նիստը կայանում է բանակում արձանագրվող ողբերգությունների ֆոնին։ Մի բան, որից ողջ հասարակությունը շոկի մեջ է, որից կոնկրետ ընտանիքներ ողբերգության մեջ են։ Երկրի երկրորդ դեմքը, բարձրաստիճան պաշտոնյաները մի օր պիտի՞ հասկանան, որ միշտ չէ, որ կարելի է հումոր անել։ Միշտ չէ, որ ցանցառությունը տեղին է։ Մյունխենից հետո կա ծանր նստվածք, բանակցությունները ձախողման եզրին են, հակառակորդը պատրաստվում է պատերազմի, բանակում ունենք զոհերի կտրուկ աճ, Ստեփանակերտում կայանում է կարևոր նիստ և ահա՝ ուրախ, զվարթ մեր բարձրաստիճան էլիտան։ Սա իրավիճակային անադեկվատության ցուցանիշ է։ Դուք իրո՞ք չեք հասկանում, որ հասարակությունը ձեզնից ուրիշ բան է ակնկալում։ Բայց կա նաև այլ կարևոր պահ։ Երկրի գործող վարչապետը, ձեր թիմի ղեկավարը, իմ նշած թեմաներով ելույթ է ունեցել, արել ձևակերպումներ, որոնց մի մասը ճիշտ է, մյուսները՝ քննարկման առարկա, և դուք, փոխանակ մտնեք նրա շեշտադրումների տրամաբանության մեջ, զարգացնեք թեման, զբաղված եք հրապարակային մանկապարտեզությամբ։ Դուք Մյունխենից հետո նրան մենակ թողեցիք ուժեղ քննադատության ալիքի առաջ, մի քանի օր չկայիք, հիմա էլ Ստեփանակերտում, դժվար է ասել՝ միտումնավոր, թե ոչ, տարանջատվում եք, չեք մտնում նրա օրակարգի մեջ։ Շատերը կցանկանային մտածել, որ այս ամենն արվում է միտումնավոր, քանի որ իշխանության ներսում վերջապես ձևավորվում են բևեռներ, որոնք անհրաժեշտության դեպքում կբալանսավորեին քաղաքական դաշտը և կփրկեին մեզ ներկայիս մոնոպոլ վիճակի հնարավոր հետևանքներից։ Սակայն այս ենթադրությունն այդպես էլ հաստատում չի ստանում, այնպես որ չի բացառվում, որ սրանք ընդամենը սեփական դերի և պաշտոնի կարևորության՝ այդպես էլ չհասունացող ընկալման դրսևորումներ են։ Ստեփանակերտից հրապարակած լուսանկարը իսկապես խոսուն է, առաջին հերթին՝ իր անլրջությամբ, բայց դրա տակ խորքային ողբերգություն կա։ Մարինե Սուքիասյան, «Այլընտրանքային նախագծեր խումբ»


Ազգային ժողովի նախագահ Արարատ Միրզոյանը Սահմանադրական դատարանի նախագահ Հրայր Թովմասյանի և ՍԴ անդամների պաշտոնավարումը դադարեցնելու հարցը համաժողովրդական հանրաքվեի դնելու նախագիծն ուղարկել է ՀՀ նախագահ Արմեն Սարգսյանի աշխատակազմ: Այս մասին «Արմենպրես»-ին հայտնեց նախագահի օգնական Հասմիկ Պետրոսյանը: Նախագահ Արմեն Սարգսյանը, ըստ իրավական ընթացակարգի, երեք աշխատանքային օր ժամանակ ունի այն ստորագրելու համար: Փետրվարի 6-ին ՀՀ Ազգային ժողովը որոշել էր Սահմանադրական դատարանի նախագահ Հրայր Թովմասյանի և ՍԴ անդամների պաշտոնավարումը դադարեցնելու հարցը դնել համաժողովրդական հանրաքվեի:


«Փաստ» թերթը գրում է․ «Վարչապետ Նիկոլ Փաշինյանը ֆեյսբուքյան իր էջի միջոցով պարբերաբար ներկայացնում է տնտեսության և առհասարակ տարբեր ոլորտների ցուցանիշներ՝ համեմատականներ անցկացնելով նախորդ տարվա նույն ժամանակահատվածի հետ: Մասնագետները ուշադրություն են դարձնում այն հանգամանքի վրա, որ հաճախ անտեսվում են անկումային ցուցանիշները, իսկ որոշ ցուցանիշներ առանց դրանց ուղղակի չեն արտացոլում իրականությունը: Մասնավորաբար, պաշտոնական տվյալների համաձայն, գյուղատնտեսության ոլորտում ունեցել ենք ավելի քան 7 տոկոսի անկում: «Ագրարագյուղացիական միավորում» ՀԿ նախագահ Հրաչ Բերբերյանը, սակայն, «Փաստի» հետ զրույցում նշում է. «Կառավարությունն ասում է՝ գյուղատնտեսության ոլորտում ունեցել ենք 7 տոկոս անկում, բայց միանշանակ է, որ այս թվերն իրականությանը չեն համապատասխանում: Մեր ուսումնասիրությունները ցույց են տալիս, որ գյուղատնտեսության ոլորտում անկումը կազմում է 15-20 տոկոս՝ հատկապես պտղի, խաղողի, ցորենի, կարտոֆիլի արտադրության, անասնապահության ոլորտներում: Բոլոր ուղղություններով ծանր վիճակ է»: Նա նաև ընդգծում է, որ գյուղատնտեսական մի շարք ապրանքների գներ կբարձրանան, հատկապես նրանց, որոնց շուկայում դեֆիցիտ է առկա»,- գրում է թերթը: Առավել մանրամասն՝ թերթի այսօրվա համարում


Այսօր Նիկոլ Փաշինյանի հրավիրած հանրահավաքին մասնակցելու էին եկել ԱԺ պատգամավորների մեծամասնությունը։ Նրանք խմբակցություն-խմբակցություն քայլում էին բազմության հետ՝ Մյասնիկյանի արձանի առջև ծաղիկ խոնարհելու։ Նախաքան երթի սկսելը «Հրապարակի» հետ զրույցում ԱԺ «Իմ քայլը» խմբակցության պատգամավոր Հովիկ Աղազարյանը նշեց, որ մոտակա ամիսների ընթացքում Մարտի 1-ի բացահայտումն ամբողջովին կլինի․ «Անցյալ տարի էլ ենք մասնակցել որպես քաղաքացի, այս տարի էլ ենք մասնակցել որպես քաղաքացի։ Ես կարծում եմ, որ բավականին մոտ ենք արդեն մարտի 1-ի բացահայտմանը, և առաջիկա մի քանի ամիսների ընթացքում, կարծում եմ, բացահայտումը կլինի ամբողջական»։ Պնդմանը, թե Փաշինյանի խոսքով Մարտի 1-ն ամբողջովին բացահայտված է, Աղազարյանը պատասխանեց․ «Ինքն ասաց, որ ըստ էության ամբողջովին բացահայտված է։ Ինքը վարչապետն է, և իր ինֆորմացիան մի քիչ ավելի շատ է, քան մերը»։ Իսկ Աղազարյանի դիրքորոշմամբ, ով է Մարտի 1-ի համար առաջին պատասխանատուն, նա պատասխանեց՝ Ռոբերտ Քոչարյանը։ Նույն խմբակցության պատգամավոր Հրաչյա Հակոբյանն էլ կարծում է, որ տեղաշարժ կա, քանի որ Ռոբերտ Քոչարյանը կալանավորված է․ «Բոլոր առումներով էլ տեղաշարժ կա։ Դուք գիտեք, որ գործը վերաբացվել է, Ռոբերտ Քոչարյանը այս պահին կալանքի տակ է գտնվում, հետևաբար ասել, թե բովանդակային և այլ առումներով տեղաշարժ չկա, սխալ կլինի»։ Հարցրինք, թե միայն Ռոբերտ Քոչարյանի կալանավորմամաբ կամ դատավճռով կարելի է Մարտի 1-ը բացահայտված համարել․ «Մարտի 1-ը ամեն դեպքում կբացահայտվի, բայց այստեղ հարցը ոչ թե կալանքն է, ոչ թե դատավճիռն է, այլ խնդիրն ավելի խորքային է։ Երբ Սերժ Սարգսյանը Նիկոլ Փաշինյանի հետ հանդիպման ժամանակ ասաց, որ դուք Մարտի 1-ից դասեր չեք քաղել, թերևս պետք է լինեն այն պայմանները, որ հետայսու Հայաստանի բոլոր իշխանությունները, Մարտի 1-ից դաս քաղեն, և երբևէ նման բան պետք է Հայաստանում չլինի։ Սերժ Սարգսյանը այլ իմաստով էր ասում, որ դաս չենք քաղել, բայց մենք այլ իմաստով ենք ասում, որ պետք է բոլոր իշխանությունները դաս քաղեն և նման բան թույլ չտան։ «Մարտի 1-ից բոլորս պետք է դասեր քաղենք։ Դասեր քաղելու ճանապարհներից մեկը ազատ-արդար ընտրություններն են, գլխավոր դասը այն է, որ որևէ իշխանություն այլևս Հայաստանի Հանարապետությունում որևէ ուժ չգործադրի քաղաքացու հանդեպ։ Քաղաքացին պետք է ազատ լինի իր կամքը արտահայտելու և՛ ընտրություններում, և՛ հանարահավաքների և այլ միջոցներով»։ 2008 թվականի Մարտի 1-ի իրադարձությունների ժամանակ Նիկոլ Փաշինյանը ցույցերի հիմնական կազմակերպիչներից էր և Լևոն Տեր-Պետրոսյանի նախընտրական շտաբի ղեկավարը, սակայն նա մինչ այժմ Մարտի 1-ի գործով չի հարցաքննվել, ուստի անվտանգության խորհրդի քարտուղարին հարցրինք, թե ինչ դիրքորոշում ունի, որ 3 նախագահները արդեն հարցաքննվել են, իսկ վարչապետ Փաշինյանը՝ ոչ․ «Դա իրավապահ մարմիններից պետք է հարցնել, և ցույցերի պատասխանատվությունն այս դեպքում ում վրա էր, ցույցերի կազմակերպիչների վրա չի եղել, պատասխանատվությունը նրանց վրա է, ովքեր ուժ են կիրառել քաղաքացիների վրա»։ Իսկ հարցին, թե հնարավո՞ր է որ գործի բացահայտման վրա արտաքին ուժերը ազդեցություն ունենան՝ ԱԽՔ-ը բացառեց։


Սկանդալային երգչուհի Շպռոտը, որը բնակություն է հաստատել ԱՄՆ-ում, տեսանյութ է հրապարակել: Այնտեղ նա ասել է. «Այո, ես աշխատում և երգում եմ իմ հայրենակիցների համար։ Ես այսօր երգում եմ ձեր շնորհիվ: Բայց դա չի նշանակում, որ ես պիտի լռեմ և չարտահայտեմ իմ զայրույթը որոշ դեպքերում, վախենալով թե կկորցնեմ ձեր թանկ Սերը իմ նկատմամբ։ Ես մարդ եմ, հետո նոր արտիստ։ Ես հարգել գիտեմ, բայց Աստված չանի իմ հավին մեկը քշշշ անի...»։


Հունվարի 22-ից Հանրապետության հրապարակում կգործի երթևեկության կազմակերպման նոր կարգ։ Հրապարակի շատրվանների դիմացի հատվածում և հրապարակ մուտք գործող և դուրս եկող Վազգեն Սարգսյան փողոցների միջնամասում /Երևանի 2750-ամյակի այգու հարակից տարածքում/ կարգելվի տրանսպորտային միջոցների կայանումը։ Ճանապարհային ոստիկանությունը հորդորում է պահպանել ճանապարհային երթևեկության կանոնները։


Արտաքին գործերի նախարարի մամուլի խոսնակ Աննա Նաղդալյանը ֆեյսբուքյան իր էջում գրել է․ «Օգոստոսի 23-ին Գերմանիան ԵՄ խորհրդին հայտնել է Գերմանիայի կողմից ՀԸԳՀ վավերացման համար անհրաժեշտ ներպետական ընթացակարգերի ավարտին հասցնելու վերաբերյալ»։ Նշենք, որ ՀՀ-ԵՄ Համապարփակ և ընդլայնված գործընկերության համաձայնագիրը վավերացրել են Բուլղարիան, Դանիան, Էստոնիան, ՄԹ-ն, Լիտվան, Լատվիան, Լյուքսեմբուրգը, Մալթան, Լեհաստանը, Ռումինիան, Գերմանիան, Ֆինլանդիան, Հունգարիան, Շվեդիան, Սլովակիան, Կիպրոսը։


«Մի լումայի դրամաշնորհ չեմ ստացել, բացառապես կրթության համար ստացել եմ դրամաշնորհ, դա Սորոսի հետ կապ չունի: Հրեշ եք ստեղծել, ոչ մեկ չի կարող ապացուցել, որ ես մի դրամ վերցրել եմ հասարակական գործունեության վերաբերյալ»: Այս մասին այսօր լրագրողների հետ զրույցում ասաց ՊՎԾ պետի պաշտոնը նախկինում զբաղեցրած Դավիթ Սանասարյանը՝ անդրադառնալով տեղեկություններին, թե ինքը «Սորոսի հիմնադրամից» դրամաշնորհ է ստացել: Նա, անդրադառնալով իր դեմ հարուցած քրգործին, ասաց՝ դա աբսուրդ է. «Դուք տեսաք, որ ես շարունակում եմ իմ հարգալից վերաբերմունքը վարչապետի նկատմամբ, իրավապահ մարմինները պետք է համապատասխանեն նոր Հայաստանի պահանջներին, այնուամենայնիվ կա կռվան, որը պետք է տանի իրավական լուծման: Ես երբ սկսել եմ չհամագործակցել քննչական մարմիների հետ, քանի որ կանխակալ մոտեցում կա: Ես շահագրգռված եմ, որ շատ ավելի հստակ ձևով աջակցել, որ գործն ամբողջությամբ բացվի: Ինձ կոռուպցիայի հե՞տ, աբսուրդ է»:


ԵՊՀ լրատվության վարչության ղեկավար Գևորգ Էմին-Տերյանը իր ֆեյսբուքյան էջում գրառում է կատարել՝ խնդրելով իր կողմից ուղարկված հայտարարության տեքստում առկա կետադրական և ուղղագրական սխալները ուղղել։ Բանն այն է, որ ԵՊՀ կառուցվածքային փոփոխություններից հետո լրատվության վարչությունը անցել է պրոռեկտոր Արթուր Իսրայելյանի ղեկավարման ներքո․ Էմին-Տերյանի գրառումից պարզ է դառնում, որ տեքստի հեղինակը հենց Իսրայելյանն է․ «Սիրելի գործընկերներ, Այսօր առավոտյան դուք ԵՊՀ-ի անունից շատ կարևոր հաղորդագրություն եք ստացել, որտեղ մանրամասն պարզաբանվում են վերջերս հասարակական քննարկման դարձած բազմաթիվ կարևոր հարցեր։ Քանի որ ինձ հանձնարարվել էր միայն ուղարկել ու տեղադրել, ես բարեխղճորեն արել եմ ինձ տրված հանձնարարականը։ Ավելի ուշ ծանոթանալով տեքստին՝ հայտնաբերել եմ, որ այնտեղ կան ուղղագրական և կետադրական բազմաթիվ սխալներ։ Խնդրում եմ՝ ուղղեք տեքստը՝ ըստ ներկայացվող տարբերակի»,- գրել է Էմին-Տերյանը՝ տեղադրելով տեքստում տառասխալների ուղղումները։


Սիրիայի ժողովրդին մարդասիրական մասնագիտական օժանդակություն ցուցաբերելու նպատակով՝ հումանիտար ականազերծողներից, բժիշկներից և նրանց անմիջական անվտանգությունն ապահովող հայ մասնագետներից բաղկացած հերթական խումբը հունիսի 4-ին ժամանել է Սիրիայի Արաբական Հանրապետություն (ք. Հալեպ):  Հայ մասնագետները, բացառապես ռազմական գործողություններից զերծ բնակավայրերում, ծավալելու են հումանիտար ականազերծման, բնակչության հակաականային իրազեկման, բժշկական ծառայությունների մատուցման մարդասիրական գործունեություն: Սիրիայի Արաբական Հանրապետություն հայ մասնագետների տեղափոխման, ինչպես նաև ապահովման խնդիրներն իրականացվել են ռուսաստանյան կողմի աջակցությամբ:


Հայաստանի և Արցախի անվտանգության խորհուրդների՝ շաբաթ օրը կայացած համատեղ նիստից հետո, ինչպեսև սպասվում էր, Արցախի ՊԲ-ում կադրային փոփոխություններ տեղի ունեցան։ Երեկ, ինչպես հաղորդել էինք օրեր առաջ, Ջալալ Հարությունյանը նշանակվեց ՊԲ հրամանատար․ մինչ այդ նա զբաղեցնում էր շտաբի պետի պաշտոնը։ Ըստ արցախյան մեր աղբյուրների՝ շտաբի պետի պաշտոնում քննարկվում է Կամո Վարդանյանի անունը, չի բացառվում, որ այլ անուններ էլ քննարկվեն։ Մեկ ամիս առաջ Վարդանյանը նշանակվել է ՀՀ զինված ուժերի գլխավոր շտաբի հետախուզության գլխավոր վարչության պետի տեղակալ: Նա 2012-2017թթ. զբաղեցրել է Արցախի ՊԲ հրամանատարի առաջին տեղակալի-շտաբի պետի պաշտոնը: Մովսես Հակոբյանի՝ Մոսիի մտերիմն է, անցնում է Մարտի 1-ի գործով ու հետաքրքիր ցուցմունք է տվել, օրինակ՝ հաստատել է, որ Արցախից 2008 թվականի հայտնի իրադարձություններին զորք է բերվել Երևան։ Ասել է, որ 2008 թ․ փետրվարի 22-ին ԼՂՀ պաշտպանության բանակի հրամանատար Մովսես Հակոբյանի հրահանգով նրա հետ եկել է Երևան՝ մասնակցելու ՀՀ նախագահի նստավայրում անցկացվելիք խորհրդակցությանը։ «Դրանից հետո Մովսես Հակոբյանը մեզ ցուցում տվեց՝ մնալ Երևանում, քանի որ Ղարաբաղից պետք է զորք ուղարկվեր Երևան։ Հասկանալի էր, որ Մովսես Հակոբյանին այդպիսի հրաման են տվել նախագահի խորհրդակցությունից հետո, ամենայն հավանականությամբ՝ պաշտպանության նախարարը, կոնկրետ տեղյակ չեմ»,- ասել է Վարդանյանն իր ցուցմունքում։ Մեզ ասացին նաև, որ ԱԱԽ-ների համատեղ նիստն անցել է կառուցողական մթնոլորտում, քննարկվել են բանակում քրեական ենթամշակույթի դեմն առնելու, ինչպես նաև նոր սպառազինություն ձեռք բերելու ու Արցախը Հայաստանին միացնող նոր ճանապարհի կառուցման հարցեր՝ Հադրութ-Ջաբրայիլ-Խնձորեսկ։ Օրվա գլխավոր հրապարակումները՝ տեսանյութում


ՀՀ վարչապետ Նիկոլ Փաշինյանը նոր նշանակումներ է արել: Այս մասին տեղեկանում են վարչապետի մամուլի ծառայությունից: «Ղեկավարվելով «Քաղաքացիական ծառայության մասին» Հայաստանի Հանրապետության օրենքի 10-րդ հոդվածի 16-րդ մասով, 16-րդ հոդվածի 3-րդ մասով և հիմք ընդունելով Հայաստանի Հանրապետության կառավարության 2018 թվականի դեկտեմբերի 27-ի N 1554 -Ն որոշման հավելվածի 147-րդ և 151-րդ կետերն ու Արմինե Մաթոսյանի դիմումը՝ 1. Արմինե Զավենի Մաթոսյանին նշանակել վարչապետի աշխատակազմի քաղաքացիական ծառայության գրասենյակի աշխատանքի վարձատրության քաղաքականության վարչության պետ (պաշտոնի ծածկագիր՝ 06-Գ26-21.4-Ղ2-1)։ 2. Արմինե Զավենի Մաթոսյանի պաշտոնային դրույքաչափը սահմանել «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» Հայաստանի Հանրապետության օրենքին համապատասխան»: «Ղեկավարվելով «Քաղաքացիական ծառայության մասին» Հայաստանի Հանրապետության օրենքի 10-րդ հոդվածի 16-րդ մասով, 16-րդ հոդվածի 3-րդ մասով և հիմք ընդունելով Հայաստանի Հանրապետության կառավարության 2018 թվականի դեկտեմբերի 27-ի N 1554 -Ն որոշման հավելվածի 147-րդ և 151-րդ կետերն ու Արմինե Սարգսյանի դիմումը՝ 1. Արմինե Աշոտի Սարգսյանին նշանակել վարչապետի աշխատակազմի քաղաքացիական ծառայության գրասենյակի պաշտոնների գնահատման և դասակարգման վարչության պետ (պաշտոնի ծածկագիր՝ 06-Գ26-21.3-Ղ2-1)։ 2. Արմինե Աշոտի Սարգսյանի պաշտոնային դրույքաչափը սահմանել «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» Հայաստանի Հանրապետության օրենքին համապատասխան»:


Մամուլում տեղեկություն է տարածվել, որ Սահմանադրական դատարանի նախագահ Հրայր Թովմասյանին հրավիրել են Հատուկ քննչական ծառայություն։ ՀՔԾ-ից փորձեցինք ճշտել, սակայն մեզ ասացին, որ տեղեկություն չեն կարող տրամադրել։ Նշենք, որ դեռևս դեկտեմբերին 30-ին մենք գրել էինք, որ Թովմասյանի հարցաքննությունը հետաձգվել է՝ պաշտպանների միջնորդությամբ։ Հիշեցնենք, որ Հրայր Թովմասյանին մեղադրանք է առաջադրվել Քրեական օրենսգրքի 308-րդ հոդվածի երկրորդ մասի հատկանիշներով՝ «պաշտոնեական լիազորությունները չարաշահելը, որն անզգուշությամբ առաջացրել է ծանր հետևանքներ»։


«Ժամանակ» թերթը գրում է. «Հայաստանի կառավարությունը մտադիր է փոփոխություն կատարել Ջրային օրենսգրքում և սահմանել, թե ինչ բան է երաշտը կամ սակավաջրությունը: Եթե կառավարությունն իսկապես ցանկություն ունի պայքարել այդ բնական աղետների դեմ, ապա պետք է ոչ թե օրենքի փոփոխություն կատարել, այլ ընդամենը փակել Արարատի մարզի ձկնաբուծական տնտեսությունները, որոնք ամեն տարի արդյունահանում և Արաքս գետն են լցնում 1 մլրդ խորանարդ մետր ջուր, այն էլ խիստ բարձրակարգ: Եթե այդ ջուրն օգտագործվի, ՀՀ-ում ո´չ երաշտ կլինի, ո´չ սակավաջրություն»։


ՀՀ վարչապետ Նիկոլ Փաշինյանի խոսնակ Վլադիմիր Կարապետյանը արձագանքել է համացանցում հայտնված այն տեսանյութին, որտեղ երևում է, թե ինչպես են Փաշինյանի՝ ժամկետային զինվորական ծառայության մեջ գտնվող որդին և դուստրը զբոսնում Երևանում, այն էլ՝ թիկնազորի ուղեկցությամբ: «Հայաստանի վարչապետի որդին, ԼՂՀ ՊԲ շարքային Աշոտ Փաշինյանը գտնվում է հերթական արձակուրդում, որից օգտվում են ՊԲ բոլոր զինվորները, որոնք չունեն կարգապահական խախտումներ»,- գրել է Կարապետյանը:


ՀՀ պաշտպանության նախարարության համակարգում զինվորական ծառայությունից երկարամյա զինվորական կենսաթոշակի իրավունքով արձակված և զինվորական ծառայության ընթացքում որպես բնակարանային ապահովության իրավունք ունեցող հաշվառված նախկին զինծառայողներին, որոնց զինվորական ծառայության ընթացքում չի տրամադրվել անհատույց սեփականության իրավունքով բնակարան կամ անհատույց պետական ֆինանսական աջակցություն կամ տնամերձ հողամաս, ՀՀ կառավարության 2019 թվականի մայիսի 10-ի N 540-Ն որոշմամբ սահմանված կարգով բնակարան կամ բնակելի տուն գնելու համար մինչև 2020թ. դեկտեմբերի 1-ը կտամադրվի անհատույց պետական ֆինանսական աջակցություն բնակարանի գնման վկայագրերի միջոցով: Աջակցություն կտրամադրվի ըստ շահառուների բնակարանային հաշվառման վերցնելու տարիների հերթականության՝ հետևյալ առաջնահերթությամբ. ա) սահմանամերձ բնակավայրեր ունեցող Հայաստանի Հանրապետության մարզեր, բ) Հայաստանի Հանրապետության այլ մարզեր, գ) Երևան քաղաք: Սահմանվել է ՀՀ մարզերի հետևյալ հերթականությունը. 1) Տավուշի մարզ, 2) Վայոց Ձորի մարզ, 3) Սյունիքի մարզ, 4) Գեղարքունիքի մարզ, 5) Արարատի մարզ, 6) Շիրակի մարզ, 7) Լոռու մարզ, 8) Արմավիրի մարզ, 9) Արագածոտնի մարզ, 10) Կոտայքի մարզ, 11) Երևան քաղաք: Ելնելով սահմանված առաջնահերթություններից՝ Լոռու, Արմավիրի և Արագածոտնի մարզերում բնակարանային հաշվառման վերցնելու օրվա դրությամբ հաշվառված շահառուներին առաջարկվում է թարմացնել բնակարանային գործերում առկա փաստաթղթերը: Փաստաթղթերի թարմացման նպատակով անհրաժեշտ է ներկայանալ ՀՀ ՊՆ զինծառայողների սոցիալական ապահովության վարչություն (հասցե՝ ք. Երևան, Բաբայան փող. 4, հեռ. 010-28-74-41)՝ Լոռու մարզից՝ մայիսի 20-ից հունիսի 5-ը ներառյալ, Արմավիրի մարզից՝ հունիսի 8-ից հունիսի 19-ը ներառյալ, Արագածոտնի մարզից՝ հունիսի 22-ից հուլիսի 3-ը ներառյալ ժամանակահատվածում և հետևյալ փաստաթղթերով. զորացրման հրամանի լուսապատճենը, շահառուի և նրա ընտանիքի անդամների անձնագրերի լուսապատճեները (բնօրինակների հետ), ամուսնության (ամուսնալուծության) վկայականի լուսապատճենը (բնօրինակների հետ միասին), անձնագրային բաժնից տեղեկանք շահառուի և նրա ընտանիքի անդամների հաշվառման հասցեների վերաբերյալ, շահառուի և նրա ընտանիքի անդամների հաշվառման վայրի բնակարանի (բնակելի տան) սեփականության իրավունքի վկայականների լուսապատճեները (բնօրինակների հետ), ինչպես նաև նշված բնակարաններում հաշվառված անձանց վերաբերյալ տեղեկանք անձնագրային բաժնից, տեղեկանք համատիրությունից բնակվող անձանց վերաբերյալ, տեղեկանք ՀՀ կառավարության առընթեր անշարժ գույքի կադաստրի պետական կոմիտեի համապատասխան ստորաբաժանումից՝ շահառուի և նրա ընտանիքի անդամների անվամբ վերջին 5 տարիների ընթացքում ՀՀ տարածքում սեփականության իրավունքով առկա բնակելի նշանակության անշարժ գույքի ձեռք բերման և (կամ) օտարման վերաբերյալ, աղետի գոտում հաշվառվածների կամ աղետից տուժած անձանց, ինչպես նաև փախստականների դեպքում՝ համապատասխան մարմնի կողմից տրված տեղեկանք բնակարանով կամ դրա ձեռքբերման համար համապատասխան վկայագրով ապահովված չլինելու մասին: Առկա իրավիճակից ելնելով, խնդրում ենք կրել դիմակ և ձեռնոց:


«Քառյակ մեդիայի» համասեփականատերերից Միհրան Հակոբյանը քիչ առաջ ֆեյսբուքյան իր էջում գրել է. «Մի քանի օր առաջ ԵՊՀ բակում անհայտ երիտասարդներ ծեծկռտուք են կազմակերպել՝ օդամղիչ զենքի կիրառմամբ: Ոստիկանները ժամանել են Համալսարան՝ հանցագործությունը բացահայտելու և մեղավորներին գտնելու համար: Նորմալ երևույթ է: Իսկ հիմա խայտառակության մասին: ԵՊՀ Ուսանողական խորհրդի նախագահ Դավիթ Ափոյանին հենց Ուսանողական խորհրդի աշխատասենյակից ձեռնաշղթաներով բերման են ենթարկում: Դավիթը ծեծկռտուքի մասնակից չէ, ոչ մի կապ չունի ծեծկռտուքի հետ: Դավիթը քսան հազարից ավել ուսանող ունեցող Համալսարանի ուսանողական ինքնակառավարման մարմնի ղեկավարն է: Նրան սկզբում ռեկտորի պաշտոնակատարը հրավիրել է իրավապահների հետ միասին ծեծկռտուքի կադրերը նայելու՝ ակնկալելով, որ Դավիթը կասի, թե ծեծկռտուքի մասնակիցներից ու՞մ է ճանաչում: Եվ քանի որ Դավիթն ասել է, որ չի ճանաչում մասնակիցներից և ոչ մեկին, ձեռնաշղթաներով բերման են ենթարկում՝ սկզբում խուլիգանության մասնակցելու կասկածանքով, իսկ հետո, երբ խայտառակությունն ակնհայտ էր, քննչական մարմնում Դավիթը հայտնվում է արդեն վկայի կարգավիճակով: Հարցը, բնավ, Դավիթի «քաղմաս ընկնելը» չէ, Դավիթը հո՞ Սորոսի գրասենյակից չի ֆինանսավորվում, որ ձեռնաշղթաներով բերման չենթարկվի: Հարցը նաև այն չէ, որ նույն տրամաբանությամբ կարող էին ձեռնաշղթաներով բերման ենթարկել ԵՊՀ ռեկտորի պաշտոնակատարին, ԿԳՄՍ նախարարին կամ անձամբ նորին գերազանցություն ժողովրդի վարչապետին, որովհետև նրանք էլ այդ ծեծկռտուքի մասնակից չեն և դժվար թե կադրերում ծանոթ մարդ տեսնեին: Հարցն այն է, որ «Երկիր-Հայկական Ժամանակում» հասել ենք այնտեղ, որ առերևույթ հանցագործության հետ կապ չունեցող մարդը Համալսարանից ձեռնաշղթաներով բերման է ենթարկվում, որովհետև չի ճանաչում առերևույթ հանցագործության մասնակիցներին: Հարցն այն է, որ ԵՊՀ-ում կարող են առերևույթ հանցագործության հետ կապ չունեցող ուսանողի «կանդալել», իսկ ռեկտորի պաշտոնակատարը կամերաների առջև կարող է ասել՝ բան չկա, չէր ուզում ցուցմունք տալ, հիմա կտա, բաց կթողնեն: Հարցն այն է, որ ԵՊՀ ռեկտորի պաշտոնակատար պարոն ակադեմիկոսը ոչ միայն գիտնականի ու մանկավարժի էթիկայի հետ խնդիրներ ունի, այլև պարզ տղամարդկային արժանապատվության: Այսինքն՝ ակադեմիկոսի կոչումով ռեկտորի պաշտոնակատարը 1937թ.-ի տառին և ոգուն համապատասխան ուսանող է «կանդալել» տալիս: Լավ կլինի, որ ԵՊՀ ռեկտորի պաշտոնակատարը Գիտական խորհրդի հերթական նիստը վարելուց մեկ-մեկ ձախ պատին նայի, որտեղ փակցված են նախկին ռեկտորների նկարները: Թող իրենից ձախ պատին նայի ու տեսնի, թե 1937-ին քանի ռեկտոր է փոխվել ԵՊՀ-ում ու նրանցից քանիսն են ռեժիմի պատվերով մարդ բռնել տվել, հետո իրենք բռնվել»:


ՀՀ ոստիկանության շտաբի պետ Արմեն Ղուկասյանը գրել է՝ Հարգելի գործընկերներ, պատիվ ունեմ ձեզ իրազեկելու, որ երեկվանից ավարտեցի ծառայությունս ոստիկանությունում՝ անցնելով վաստակած հանգստի։ Խոստովանեմ, որ նման որոշումը ինձ հեշտ չի տրվել, հաշվի առնելով 37 տարիների իմ անմնացորդ ներդրումը պետության կարևորագույն հենասյուներից մեկը համարվող ոստիկանության համակարգում․ մի համակարգում, որտեղ ես անցկացրել եմ իմ երիտասարդության և հասունության լավագույն տարիները, կուտակելով մարդկային կարևորագույն կապիտալը՝ հարգանքը և ձեռք բերելով բազմաթիվ ընկերներ։ Ուզում եմ իմ շնորհակալությունը հայտնել, նախևառաջ, իմ ավագ գործընկերներին, խոնարհվել նրանցից շատերի հիշատակի առջև, ումից ես շատ բան եմ սովորել, նրանցից ստացված գիտելիքների ու հարուստ փորձի հիման վրա կայացել եմ որպես պրոֆեսիոնալ, ավանդույթի ուժով դրանք հարստացրել ու, հնարավորինս, փոխանցել երիտասարդներին։ Ուստիև, կարծում եմ, որ վաստակել եմ մեր վետերանների շարքին արժանիորեն դասվելու իրավունքը։ Ուզում եմ շնորհակալությունս հայտնել նաև ներկայիս բոլոր գործընկերներիս՝ շարքային ոստիկանից մինչև ոստիկանապետ, ում հետ պատիվ եմ ունեցել ծառայելու, պատվախնդրությամբ ու պատասխանատվության բարձր զգացումով կատարելու առաջադրված խնդիրները՝ մշտապես ուղենիշ ունենալով սպայի պատիվն ու արժանապատվությունը։ Ինձ ճանաչողները կարող են հավաստել, որ որևէ պաշտոն ինձ չի փոխել․ միշտ գործել եմ խղճիս մտոք, եղել սկզբունքային և ուղղամիտ, պահպանել բարոյական համընդհանուր նորմերը, եղել ազնիվ ինքս իմ, գործընկերներիս ու քաղաքացիների հանդեպ, միաժամանակ մեղքի անփարատելի զգացում ապրելով ծառայողական պարտքը կատարելիս զոհված յուրաքանչյուր գործընկերոջս ընտանիքի հանդեպ։ Ցանկանում եմ նաև իմ շնորհակալությունը հայտնել ոստիկանական այն սերնդին, որ վաղն է գալու։ Շնորհակալ եմ թեկուզև այն բանի համար, որ գիտակցաբար եք ընտրելու մի մասնագիտություն, որը լի է լինելու վտանգներով ու ձեր սերնդին բաժին հասնելիք փորձություններով, պահանջելու է մտավոր, ֆիզիկական և հոգկան ուժերի գերլարում։ Շնորհակալ եմ գալիք սերնդի ներկայացուցիչներին նաև նրա համար, որ գալու եք համակարգ, բերելով ձեր կրեատիվությունը, նորարարական մոտեցումներն ու մտածելակերպը, ինչը մեր ոստիկանության բարեփոխման հաջողության կարևորագույն գրավականն է լինելու։ Իմ երախտագիտությունն եմ հայտնում նաև ընտանիքիս անդամներին, հարազատներիս, բարեկամներիս, ընկերներիս՝ ծառայությանս ողջ ժամանակահատվածում ինձ սատարելու, և, ինչու չէ, հայցում նաև ձեր ներողամտությունը՝ մեր շփումների պահանջվող ինտենսիվությունը չպահպանելու համար (արդեն ազատ ժամանակս կների այդ թերացումս շտկելու համար, կլինեմ հասանելի բոլորիդ համար )։ Հ․Գ․ Պլանավորում եմ ամբողջովին նվիրվել գիտամանկավարժական գործունեությանը։ Պատիվ ունեմ՝ ձեր պաշտոնաթող գնդապետ Արմեն Ղուկասյան


«Փաստ» թերթին հասած տեղեկություններով՝ իշխանության վերին էշելոններում ակտիվորեն քննարկում են Բուդապեշտում փակված Կենտրոնական եվրոպական համալսարանի ակադեմիական և պրոֆեսորադասախոսական որոշակի բազա Երևանի պետական համալսարան տեղափոխելու մասին։ Այդ մասին արդեն հայտնել են անգործ մնացած դասախոսներին՝ հորդորելով պատրաստվել Երևան տեղափոխվել։ ԵՊՀ ռեկտորի պաշտոնակատար Գեղամ Գևորգյանը «Հրապարակի» հետ զրույցում հերքեց՝ կարճ ասելով՝ ոչ, մի՛ հավատացեք մամուլին։ Նշենք, որ նման որոշումներն, այնուամենայնիվ, կայացնում են ոչ թե բուհերը, այլ նախարարությունը։ Հիշեցնենք, որ Կենտրոնական եվրոպական համալսարանը հիմնադրվել է 1991 թվականին գլոբալիստ միլիարդատեր Ջորջ Սորոսի կողմից և գործել է նրա ֆինանսավորմամբ, սակայն դադարեցրել է իր բուդապեշտյան կենտրոնակայանի գործունեությունը Հունգարիայի վարչապետ Վիկտոր Օրբանի պահանջով։


Անգլիայի առաջնության 3-րդ տուրում երեկ՝ օգոստոսի 24-ին, «Լիվերպուլը» ընդունել էր «Արսենալին» ու հաղթեց 3-1 հաշվով։ Առաջին կեսի ավարտից 4 րոպե առաջ լոնդոնցիների դարպասը գրավեց Մատիպը՝ արդեն իսկ ընդմիջմանը հաղթանակ ապահովելով «Լիվերպուլի» համար։ Երկրորդ կեսի սկզբնամասում մրցավարը 11-մետրանոց նշանակեց հյուրերի դարպասին, որն անվրեպ իրացրեց Մոհամեդ Սալահը։ 10 րոպե անց Սալահը դուբլ ձևակերպեց։ Խաղի հիմնական ժամանակի ավարտից 5 րոպե առաջ Տոռեյրան Օբամեյանգի փոխանցումից հետո խփեց «Արսենալի» հեղինակության գնդակը։ «Արսենալի» կազմում խաղի միայն 86-րդ րոպեին դաշտ դուրս եկավ «Արսենալի» կիսապաշտպան, մեր հայրենակից Հենրիխ Մխիթարյանը։


«Էրեբունի-Երևան 2801» տոնակատարության շրջանակում նախատեսվող միջոցառումները պատշաճ մակարդակով կազմակերպելու նպատակով ս.թ. հոկտեմբերի 17-ին և 18-ին՝ ժամը 14:00-ից մինչև հոկտեմբերի 20-ը՝ ժամը 09:00-ն, Երևան քաղաքի հետևյալ փողոցներում կդադարեցվի տրանսպորտային երթևեկությունը: Ժամանակավոր անհարմարությունների համար Երևանի քաղաքապետարանը հայցում է ներողամտություն: Գևորգ Չաուշի արձանի հարակից տարածք։ Հոկտեմբերի 17՝ ժամը 14:00-ից մինչև հոկտեմբերի 20՝ ժամը 09:00։ Մազմանյան 22 շենքի մոտից, Բաշինջաղյան 188 շենքի մոտից, Մարգարյան 2-րդ նրբ. - Բեկնազարյան փողոցների հատման վայրից։ Հոկտեմբերի 17՝ ժամը 14:00-ից մինչև հոկտեմբերի 20՝ ժամը 09:00։ Մուտքը դեպի Խուդյակովի 222, Հոկտեմբերի 17՝ ժամը 14:00-ից մինչև հոկտեմբերի 20՝ ժամը 09:00։ Կոմիտասի 1, հարակից հրապարակ, Հոկտեմբերի 17՝ ժամը 14:00-ից մինչև հոկտեմբերի 20՝ ժամը 09:00։ Կոմիտասի 1, Կասյան փողոց, հարակից հրապարակ, դեպի Հակոբ Հակոբյան փողոց իջնող հատված։ Հոկտեմբերի 17՝ ժամը 14:00-ից մինչև հոկտեմբերի 20՝ ժամը 09:00։ Աղաբաբյան փողոց, Դավթաշենի կենտրոնական այգու հարակից տարածք։ Հոկտեմբերի 17՝ ժամը 14:00-ից մինչև հոկտեմբերի 20՝ ժամը 09:00։ Էրեբունի թանգարանի առջևի հրապարակ։ Հոկտեմբերի 17՝ ժամը 14:00-ից մինչև հոկտեմբերի 20՝ ժամը 09:00։ Բյուզանդ-Սարյան փողոցների հատման կետ։ Հոկտեմբերի 17՝ ժամը 14:00-ից մինչև հոկտեմբերի 20՝ ժամը 09:00։ Նանսենի անվան զբոսայգի, Նանսենի փողոց /երկու կողմից/։ Հոկտեմբերի 17՝ ժամը 14:00-ից մինչև հոկտեմբերի 20՝ ժամը 09:00։ Պարույր Սևակի արձանի հարակից տարածք, Ռուբինյանց փողոցից դեպի Պարույր Սևակ փողոցի ետնամաս։ Հոկտեմբերի 17՝ ժամը 14:00-ից մինչև հոկտեմբերի 20՝ ժամը 09:00։ Էրեբունի փողոց - 26 փողոցի խաչմերուկից մինչև Էրեբունի թանգարանի առջևի տարածք։ Հոկտեմբերի 18՝ ժամը 23:00-ից մինչև հոկտեմբերի 20՝ ժամը 09:00։ Բյուզանդ-Սարյան փողոցների և Թումանյան-Սարյան փողոցների հատման կետերի միջև ընկած հատված։ Հոկտեմբերի 19՝ 10:00-ից մինչև հոկտեմբերի 20՝ ժամը 09:00։


«Ժամանակ» թերթը գրում է. «Կարկառուն մեկ այլ ՀՀԿ-ական ևս լքել է կուսակցությունը։ «Վիքիպեդիա» տեղեկատվական համակարգում Դավիթ Հարությունյանի կենսագրականում նշված է, որ նա 2019-ին դադարեցրել է անդամակցությունը ՀՀԿ-ին։ Մինչդեռ հիշեցնենք, որ ամիսներ առաջ, երբ Արփինե Հովհաննիսյանը դադարեցրել էր անդամակցությունը ՀՀԿ-ին, Դավիթ Հարությունյանը հայտարարել էր, որ ինքը շարունակելու է մնալ Հանրապետական կուսակցության անդամ և կուսակցությունից դուրս գալու մտադրություն չունի:  Նշենք, որ Դավիթ Հարությունյանը մոտ մեկ ամիս առաջ նշանակվել է «Լույս» հիմնադրամի տնօրեն»։ Առավել մանրամասն՝ թերթի այսօրվա համարում։


Արմավիրի մարզի Արագած գյուղից, 15/47 տեղամասից ահազանգում են: Քաղաքացիները քվեարկության ժամանակ մենակ չեն գտնվում քվեախցում: Լուսանկարում երևում է, որ քվեատուփին են մոտեցել երեք հոգով: Նույն իրավիճակն է ընտրատարածքում՝ 15/47 ընտրատեղամասում, և Աղավնատուն համայնքում՝ 15/48 տեղամասում: Ի դեպ, այս ընտրությունների առանձնահատկություններից է այն, որ քաղաքացիները ավելի ակտիվորեն են հսկում ընտրությունների ընթացքը: Շատերը քվեարկելուց հետո տեղավորվում են համակարգիչների առաջ և հետևում են դրան առցանց: Ս․ Ս․


Դեկտեմբերի 9-ին Հայաստանում կայանալիք արտահերթ խորհրդարանական ընտրություններում դիտորդական առաքելություն իրականացնող ԵԱՀԿ/ԺՀՄԻԳ-ը հրապարակել է ընտրությունների միջանկյալ զեկույցը։ Միջանկյալ զեկույցում նշվում է, որ Ընտրական վարչարարությունն իրականացվում է Կենտրոնական Ընտրական Հանձնաժողովի (ԿԸՀ), 38 տարածքային ընտրական հանձնաժողովների (ՏԸՀ) և 2010 ընտրատեղամասային ընտրական հանձնաժողովների (ԸԸՀ) կողմից: ԿԸՀ-ի և ՏԸՀ-ի հանդեպ վստահության առումով որևէ մտահոգություն դեռևս չի արտահայտվել։ Նշվում է, որ հասարարակական վերահսկողության համար հրապարակված նախնական ցուցակներում հաշվառված է ընդհանուր թվով 2,577,112 գրանցված ընտրող: Համաձայն օրենքի, ԿԸՀ-ն պարտավոր է ընտրություններից հետո սքանավորել և հրապարակել բոլոր ստորագրված ընտրացուցակները և տեղադրել դրանք ԿԸՀ կայքում: Այս առումով ԺՀՄԻԳ-ի ընտրությունների դիտորդական առաքելության (ԸԴԱ) մի շարք զրուցակիցներ անհանգստություն են հայտնել քաղաքացիների տվյալների գաղտնիության վերաբերյալ: Բոլոր կուսակցություններն ու դաշինքներն ապահովել են 25 % սեռային քվոտան։ Թեկնածուների գրանցման գործընթացի վերաբերյալ որևէ մտահոգություն չի արտահայտվել: Նշվում է, որ քարոզարշավը պաշտոնապես մեկնարկել է նոյեմբերի 26-ին, սակայն վաղաժամ քարոզչությունը չի արգելվում: Դիտորդների որոշ զրուցակիցներ մտահոգություններ են հայտնել պետական ռեսուրսների հնարավոր չարաշահման, քվեների գնման, ինչպես նաև ընտրողների վրա ճնշում գործադրելու վերաբերյալ, հատկապես գյուղական տարածքներում: Զրուցակիցների մեծ մասը մտահոգություններ են հայտնել անհանդուրժողական և սադրիչ հռետորաբանության վերաբերյալ՝ հատկապես առցանց տիրույթում: Պետական պաշտոնյաների կողմից քարոզչության անցկացումն իրենց պաշտոնական պարտականությունների կատարմանը զուգահեռ արգելվում է: Նշվում է, որ որոշ քաղաքական կուսակցություններ հայտարարեցին ԶԼՄ-ներին և ԺՀՄԻԳ ԸԴԱ-ին, որ նոյեմբերի 19-ին գործող վարչապետի այցը Գեղարքունիքի մարզ, որտեղ նա այցելել էր շինհրապարակ և մասնակցել էր քաղաքում անցկացվող տոնակատարությանը, եղել է վարչական ռեսուրսի չարաշահում: Նշվում է, որ լրատվական միջավայրը բազմազան է, սակայն շատ ԶԼՄ-ներ ընկալվում են որպես փոխկապակցված քաղաքական ուժերի հետ՝ այդ թվում Հանրային հեռուստաընկերությունը: Ի լրումն հեռարձակվող ԶԼՄ-ների, սոցիալական ցանցերը քաղաքական տեղեկատվության նշանակալի հարթակ են հանդիսանում: Ֆեյսբուքը, մասնավորապես, դարձել է քաղաքական տեղեկատվության և բանավեճի նշանակալից հարթակ: Հանրային հեռուստաընկերությունը, որը ֆինանսավորվում է պետական բյուջեի միջոցներով, շարունակում է ընկալվել որպես իշխանամետ խմբագրական քաղաքականություն ունեցող լրատվամիջոց: ԺՀՄԻԳ ԸԴԱ-ի որոշ զրուցակիցներ մատնանշել են որոշակի բարելավումներ, սակայն հանրային դիսկուրսը որակել են որպես ոչ նպաստավոր գործող կառավարության, մասնավորապես վարչապետի հասցեին քննադատությունների համար:


ՀՀ ոստիկանապետի նախկին խորհրդական Նարեկ Մալյանն ուղևորվել է Կենտրոնի ոստիկանական բաժին։ Նա տեղեկացրեց, որ այսօր առավոտյան «Սուտ Նիկոլ» հեշթեգի համար բերման են ենթարկվել Կոնստանտին Տեր-Նակալյանը, Նարեկ Սամսոնյան, Գրիգոր Մինասյանը, Արթուր Դանիելյանը։ «Նրանք կենտրոնի ոստիկանություն բերման են ենթարկվել խաղաղ, թավշյա, ոչ բռնի ակցիա անելու համար, փողոցներում «Սուտ Նիկոլ» հեշթեգի գրառման մեղադրանքով, ոնց հասկացա, չգիտեմ դրա օրենսդրական հիմնավորումը ոնց են ապահովելու, բայց կարծում եմ՝ նրանք փութաջան կգտնվեն և անպայման մի ինչ-որ հոդված կկարեն մարդկանց վրա»։ Նարեկ Մալյանը, որը ուղևորվում էր կենտրոնի ոստիկանական բաժին, իր «լայվում» թրոլինգ էր անում՝ ասելով՝ տղերք, դուք ո՞վ եք, գոնե մի անգամ յուբկա հագած կա՞ք, տղամարդու հետ համբուրված կա՞ք, Սորոսից գրանտ ստացած կա՞ք։ Մանրամասները տեսանյութում։


Շանելն էր դեռ ասել, եթե կինը 30 տարեկանում գեղեցիկ չէ, նա ուղղակի անխելք է։ Կնոջ արտաքինը հիմնականում խնամքի, ճաշակի և խելքի արդյունք է. այս փաստի հիանալի ապացույց են վերջերս քաղաքական դաշտ եկած կանայք։ Վարչապետի կինը՝ Աննա Հակոբյանը, իհարկե պաշտոնյա չէ, բայց պակաս կարևոր առաքելություն չունի։ Տիկին Հակոբյանի հին ու նոր նկարները հիանալի արտացոլում են, թե ինչպես ճիշտ խնամքը և ոճը կարող են փոխել կնոջը ու ինչպես կարելի է ավելի երիտասարդ երևալ անգամ 10 տարի առաջվա նկարների հետ համեմատ։ Հիմնական գաղտնիքը մազերի ավելի մուգ երանգն է, որն ընդգծում է աչքերի գեղեցիկ խաժ գույնը։ Հետաքրքիր մանրուք. վարչապետի տիկնոջ զգեստի բացվածքը շատ ճիշտ շեշտադրում է անում դեմքի վրա և ընդգծում նիհար կազմվածքը։ ԱԺ փոխխոսնակ Լենա Նազարյանը ևս մեծ ճանապարհ է անցել պատանիների ոճից մինչ կայացած քաղաքական գործչի։ Կարծում եմ, տիկին Նազարյանը միտումնավոր է ընտրում գործարար Dress code-ի բաղադրիչ կոստյումները ու մուգ շրթներկը՝ ավելի ազդեցիկ լինելու համար։ Անշուշտ, մուգ շրթներկը սազում է փոխխոսնակին, իսկ ցանկության դեպքում ավելի բաց գույները կընդգծեն երիտասարդ հմայքը։ ԱԺ «Իմ քայլը» խմբակցության ղեկավար Լիլիթ Մակունցը արժանի է հարգանքի, քանզի գտել է իր ոճը թե՛ հագուստի, թե՛ դիմահարդարման հարցում մեծ առաջընթաց է ունեցել ու հասել է կատարյալին։ Միանշանակ մազերի նոր երանգը շատ է սազում տիկին Մակունցին, իսկ աչքերի դիմահարդարումը ճիշտ է ընտրված։ Անցյալ տարվա ԱԺ-ի ընտրություններից առաջ ամենատպավորիչ կերպարանափոխությունը միանշանակ ԲՀԿ պատգամավոր Նաիրա Զոհրաբյանի ոճի նախընտրական փոփոխությունն էր։ Թվում է՝ աննշան դետալներ են, մի փոքր այլ սանրվածք, այլ դիմահարդարում, ակնոցների փոխարեն ոսպնյակներ և ահա բացարձակ այլ կին է մեր առջև՝ անհամեմատ ավելի երիտասարդ ու հմայիչ։ Արփի Դավոյանը «Իմ քայլի» ԱԺ պատգամավորը կարծես շատ չի փոխվել, ուղղակի ավելի խնամված ու աշխատանքային ոճ է ընտրել։ Բնական դիմահարդարումը, հագուստի զուսպ, աշխատանքային ոճը լավ սկիզբ են նորաթուխ պատգամավորի համար։


Երևանի ավագանու «Իմ քայլը» խմբակցության անդամ Գայանե Մելքոմ Մելքոմյանը ֆեյսբուքյան իր էջում գրել է. «Շուտով քաղաքում որոշ ծառերի վրա փակցված կտեսնեք այսպիսի ծանուցումներ: Դա կնշանակի, որ տվյալ ծառը չոր է և/կամ վթարային, և առաջիկայում հատվելու է՝ Երևանի քաղաքապետարանի «Կանաչապատում և շրջակա միջավայրի պահպանություն» ՀՈԱԿ-ի կողմից: Այսօր քաղաքում կա ավելի քան 500 չորացած ծառ՝ ենթակա սանիտարական հատման: Այս աշխատանքը ևս կանաչ տարածքների խնամքի կարևոր մաս է»:


Այն, որ Նիկոլ Փաշինյանն ինքն իրեն հակասելու, իր սխալը, օյ, կներեք բացթողումը որպես առավելություն ներկայացնելու ու իր օգտին շահարկելու մեծագույն վարպետ է, բազմիցս եմ համոզվել։ Այն, որ իշխանության 3 ճյուղերին մեղավոր ճանաչելուց հետո նա անցնելու էր մամուլին՝ 4-րդ իշխանությանը, դա էլ էր վաղուց սպասելի։ Այսօր, ԱԺ ելույթի ժամանակ նա միանգամից և՛ մամուլին մեղավոր ճանաչեց՝ նշելով իբրև թե կորոնավիրուսի պայմաններում մամուլի, սոցիալական ցանցերի ազատությունը մարդկանց մղում են մահվան, և՛ ինքն իրեն հակասեց, շեշտելով, թե հիմա մամուլի ազատությունն անսահման է, բայց միաժամանակ հիշելով 1999 թվականի հոկտեմբերի 27-ի ինչ-որ հրապարակման մասին՝ իրենից անկախ արձանագրեց,որ այն ժամանակ էլ մամուլի հրապարակումներն ազատ խոսք պարունակում էին։ «Ես մտքով գնացի 1999 թ-ի հոկտեմբերի 27, գուցե ասոցիացիաները սխալ են, գուցե աշխատանքի վայրի մասով սխալվեմ, բայց 1999 թ. հոկտեմբերի 27-ին ոչ անհայտ կուսակցությանը պատկանող ոչ անհայտ թերթի վերջին էջում, որտեղ եթե չեմ սխալվում աշխատում էր ձեր հիշատակած անձը, կամ գուցե չէր աշխատում, տպագրվել էր Հանրապետության հրապարակի նկարը և հրապարակի կենտրոնում դիակ»․ սա մեջբերում է Նիկոլ Փաշինյանի ԱԺ-ում ունեցած վերհուշից։ Եթե Նիկոլ Փաշինյանի այսօրվա տրամաբանությամբ դատելու լինենք, ստացվում է 1999 թվականին մամուլում հրապարակած այդ նկարից ազդված էին հոկտեմբերի 27-ի ահաբեկիչներն իրականացրել այդ ոճրագործությունը, այլապես ինչպես հասկանալ իր ասոցիացիաները, երբ նա նշում է, թե Հայաստանում խոսքի ազատության մակարդակն այնքան է բարձրացել, որ մարդկանց մահվան է մղում։ Այս օրինակով Նիկոլ Փաշինյանը փաստեց, որ 1999 թվականին, եթե նույնիսկ մամուլն այսքան ազատ չէր, այդուհանդերձ լրատվամիջոցները և իր իսկ հավաստմամբ՝ նույն «ոչ անհայտ լրագրող-հրապարակախոսները» հրապարակում էին նյութեր, որ այսօրվա Փաշինյանի բնորոշմամբ՝ իբր «գարշահոտություն էին տարածում»։ Ես էլ չեմ ուզում հիշել, թե ինչպիսի տոնայնությամբ ու միայն իրեն բառաֆոնդով էր լրագրող Նիկոլ Փաշինյանն իր յուրաքանչյուր հոդվածով ու իրեն պատկանող օրաթերթով ամեն օր բնորոշում ու բնութագրում այդ ժամանակվա իշխանություններին։ Այո, նախկին լրագրող ու խմբագիր, մեր նախկին գործընկեր Նիկոլը նախկինում բացառապես այն ժամանակվա իշխանությունների սխալների ու բացթողումների մասին էր գրում։ Գրում էր, քանի որ մամուլն է, որ իրեն տրված ազատ խոսքի, փաստերը վերհանելու ու համադրելու իրավունքով պետք է օրվա իշխանությունների համար զսպաշապիկ հանդիսանա։ Անշուշտ, մամուլի դերը փաստերը հավաքելն ու տարածելն է և եթե այդ փաստերի, իշխանության ներկայացուցիչների, քաղաքական գործիչների, հանրային ցանկացած դեմքի խոսքում ատելության ու Նիկոլ Փաշինյանի որակած գարշահոտության շունչ կա, ապա դրա մեղավորն ու պատասխանատուն բացառապես տվյալ խոսքի հեղինակն է և ոչ, երբեք մամուլը։ Իմ պատկերացմամբ՝ ատելության, գարշահոտության դեմն առնելու լավագույն միջոցը չէ, որ ընտրել է այս պահի ՀՀ վարչապետ Նիկոլ Փաշինյանը, երբ մամուլում կամ սոցիալական ցանցերում զետեղված խոսքի ատելության պատառիկներին հակարդարձում է իրեն բնորոշ կոշտ, խորը ատելությամբ լի խոսքով՝ իր դեպքում արդեն ՀՀ Ազգային Ժողովի բարձր ամբիոնից՝ ի լուր համայն հայության ու ողջ աշխարհի։ Նիկոլ Փաշինյանի ԱԺ ամբիոնից հնչեցրած «սիրո և համերաշխության» այսօրվա խոսքի ազդեցության մեղավորը մամուլը չէ, մամուլն այդ խոսքը արձանագրողն ու տարածողն է։ Հետևանքները կարծում եմ շատ սպասեցնել չեն տա։


Մենք գրել էինք, որ առավոտյան խուզարկություն է կատարվել Իշխան Զաքարյանի բնակարանում, ապա նրան ուղեկցել են ԱԱԾ՝ ցուցմունք տալու։ Մոտ ժամ ու կես առաջ ավարտվել է Իշխան Զաքարյանի հարցաքաննությունը և նա դուրս է եկել ԱԱԾ-ից։ Մեր ունեցած տեղեկություններով, Զաքարյանին ուղղված հարցերը վերաբերել են 2017 թվականի ԱԺ ընտրություններին, որոնցից նա «պատասխանել է բացառապես իր կոմպետենտության շրջանակներում գտնվող թեմաներին, զրույցն անցել է հանդարտ և հարգալից մթնոլորտում»։


ԲՀԿ նախագահ Գագիկ Ծառուկյանն այսօր քարոզարշավի շրջանակներում Վայոց Ձորի և Արարատի մարզերում էր։ Եղեգնաձորում ելույթ ունենալով բնակիչների առաջ՝ Ծառուկյանը խոսեց Աբովյանում մեկնարկած բնակարանաշինության ծրագրի մասին, որը մեկնարկել է իր կողմից։ Նա ասաց, որ Եղեգնաձորի քաղաքապետը իրեն դիմել է այս հարցով, թե հնարավո՞ր է, որ եղեգնաձորցիների համար էլ նման բան կազմակերպեն։ Նա էլ ասել է, որ եթե քաղաքապետը հողը տրամադրի, ուրեմն նույն ծրագիրը կիրականացնեն նաև եղեգնաձորցի երիտասարդ ընտանիքների համար։ Ծառուկյանն ասաց նաև, որ շեյխ Ալ Սաբահի հետ գործակցության շնորհիվ՝ Եղեգնաձորում կառուցում են սիլիցիումի գործարան։ «Նախնական երեք վառարան է լինելու, դրանից հետո սարքելու ենք հինգը, վեցը։ Բոլորդ էլ աշխատանք կունենաք, բարձր աշխատավարձով, արդեն գարնանը այդ աշխատանքները սկսելու ենք»,- ասաց Ծառուկյանը։ Արարատում էլ նա խոսեց Արարատյան դաշտավայրի ժողովրդին հուզող խնդիրների մասին՝ հայտարարելով, որ անհրաժեշտ են գյուղատնտեսական վարկեր՝ ցածր տոկոսադրույքներով։


Հայկական միասնական տեղեկատվական կենտրոնը հայտարարություն է տարածել, որով տեղեկացնում է. ՀՀ տարածքային կառավարման և ենթակառուցվածքների նախարարությունը տեղեկացնում է, որ Երևան-Գյումրի-Երևան, Երևան-Արաքս-Երևան, Երևան-Երասխ-Երևան ներհանրապետական ուղղությունները սպասարկող էլեկտրագնացքներում և կայարաններում ձեռնարկվում են ախտականխիչ միջոցառումներ. Ուղևորների հետ աշխատող անձնակազմը՝ գանձապահ-տոմսավաճառներ, ուղեկցորդներ, կայարանների հերթապահներ, գնացքների մեքենավարներ ապահոված են բժշկական դիմակներով, ձեռնոցներով, հակաբակտերիալ նյութերով: Կայարանների տարածքները սիստեմատիկ օդափոխվում են և ախտահանվում հատուկ միջոցներով: Իրականացվում է մակերևույթների համակարգված մաքրություն: Բոլոր կայարաններում ուղևորները աուդիոձայնագրությամբ պարբերաբար տեղեկացվում են վիրուսի կանխարգելման անհատական վարքագծի կանոնների և ախտականխիչ միջոցառումների վերաբերյալ: Կայարաններում նաև ստեղծված են հատուկ սենյակներ, որոնք անհրաժեշտության դեպքում տրամադրվելու են վատ ինքնազգացողության նախանշաններ դրսևորող ուղևորներին կամ աշխատակիցներին: Երկաթուղայիններն ամեն օր անցնում են հատուկ ինստրուկտաժ, նրանց տրամադրված են կորոնավիրուսի կանխարգելման վերաբերյալ հուշաթերթիկներ: Ամեն աշխատանքային օր սկսվում է տեղերում նպատակային հրահանգավորմամբ: Ամեն առավոտ կադրերի բաժնի աշխատակիցը կատարում է զանգեր արտադրողական տեղամասեր, ճշտում է աշխատողների առողջական վիճակը և կասկածի դեպքում, աշխատակիցն ուղղորդվում է պոլիկլինիկա: Տեղեկացնում ենք նաև, որ մարտի 14-ից «Հարավկովկասյան երկաթուղի» ընկերությունը կասեցրել է միջազգային ուղևորափոխադրումները՝ մինչև մարտի 24-ը չեղարկելով Երևան-Թբիլիսի-Երևան գնացքի ուղերթները: Այժմ ընկերությունը բոլոր ուղևորներին վերադարձնում է տոմսերի դիմաց վճարված գումարները:


Ժամկետային զինծառայող, շարքային Վ. Գալոյանի մահվան դեպքի առթիվ երկրորդ կայազորային քննչական բաժնում քննվող քրեական գործով՝ ՀՀ քրեական օրենսգրքի 358.1-րդ հոդվածի 2-րդ մասով նախատեսված հանցանք կատարելու կասկածանքով, ձերբակալվել է դիրքի ավագը: Ավելի վաղ հայտնել էինք, որ 2019թ. հուլիսի 23-ին՝ ժամը 22:55-ի սահմաններում, N զորամասի պահպանության տեղամասի մարտական դիրքում պարտադիր ժամկետային զինծառայող, շարքային Վոլոդյա Համլետի Գալոյանն ապօրինաբար մեկ ուրիշին կյանքից զրկելու՝ սպանելու ուղղակի դիտավորությամբ նշված մարտական դիրքի գետնատնակի հարակից տարածքում իրեն ամրակցված ԱԿ-74 տեսակի ինքնաձիգից կրակահերթ է արձակել մարտական դիրքի ավագի ուղղությամբ, սակայն Վ.Գալոյանի հանցագործությունն ավարտին չի հասցվել՝ վերջինիս կամքից անկախ հանգամանքներով: Կրակահերթ արձակելուց անմիջապես հետո Վ.Գալոյանն իրեն ամրակցված ԱԿ-74 տեսակի ինքնաձիգով թողել է դիրքի տարածքը, որից հետո՝ 2019թ. հուլիսի 24-ին՝ ժամը 04:20-ի սահմաններում, մարտական դիրքի դիտակետից շուրջ 50 մետր հեռավորությամբ, հայտնաբերվել է վերջինիս դին՝ ծնոտի ստորին շրջանում հրազենային վնասվածքով, և կողքին ընկած նրա ինքնաձիգը: Դեպքի առթիվ երկրորդ կայազորային քննչական բաժնում ՀՀ քրեական օրենսգրքի 34-104-րդ հոդվածի 1-ին և ՀՀ քրեական օրենսգրքի 110-րդ հոդվածի 1-ին մասերով նախատեսված հանցագործության հատկանիշներով հարուցվել է քրեական գործ: Նախաքննությունը շարունակվում է: Ձեռնարկվում են անհրաժեշտ քննչական և դատավարական գործողություններ՝ դեպքի բազմակողմանի, լրիվ և օբյեկտիվ հետազոտումն ապահովելու ուղղությամբ:


Տեղեկություններ կան, որ Նիկոլ Փաշինյանի մոտ որոշ գործարարների համար դուք եք բարեխոսում, հատկապես ջերմ հարաբերություններ ունեք Սամվել Ալեքսանյանի ու նրա զարմիկների հետ, այդպե՞ս է՝ հարցրինք Փաշինյանի մանկության ընկեր, «Իմ քայլի» պատգամավոր Վահե Ղալումյանին։ «Ոչ, այդպես չէ, ես ոչ մեկի հետ անձնական ծանոթություն, շփում չունեմ, Ալեքսանյանին ձեռով բարևած չկամ, ոչ էլ հեռախոսով խոսացած»։ Իսկ բարեկամների՞ն։ «Հնարավոր է անցյալում ինչ-որ մեկին ծանոթություն կա, բայց որ ներկայանան որպես Ալեքսանյանի մոտիկ, ու հարց լուծեմ, չկա նման բան»: Ղալումյանն ասաց, որ ոչ մի անգամ ոչ մի հարցով վարչապետին չի դիմել․ «Ինձ էլ որպես միջնորդ չեն դիմել»:


ԱԺ ԲՀԿ խմբակցության պատգամավոր Նաիրա Զոհրաբյանը գրել է. «Ես challenge եմ անում Մեհրիբանին ու Բաքվում հաստատ Կոմիտաս եմ լսելու: Ադրբեջանի փոխնախագահ, Իլհամի կին Մեհրիբան Ալիևան խոսել է իր երազանքի մասին ու էդ երազանքը, պարզվում է, Արցախում մուղամ լսելն է: Իհարկե, մեր արտաքին գերատեսչությունը ինչ-որ մի մակարդակով պիտի պատասխաներ Մեհրիբան խանումին, ով շարքային ադրբեջանցի «կնիկ» չէ, ում սիրտը Ղարաբաղում մուղամ լսել է ուզում, այլ այդ երկրի փոխնախագահն ու նախագահի ամենահավանական թեկնածուն: Բայց քանի որ այս բաջին հատկապես վերջին շրջանում անցնում է քաղաքական, դիվանագիտական կոռեկտության բոլոր սահմանները, ես challenge, մարտահրավեր եմ նետում Ադրբեջանի փոխնախագահին ու վստահ ասում եմ՝ ինքը Արցախում հաստատ մուղամ չի լսի, բայց ես խոստանում եմ Բաքվում Կոմիտաս լսել ու լսելու եմ»:


«Ժողովուրդ» թերթը գրում է․ ««Ժողովուրդ» օրաթերթին նոր մանրամասներ են հայտնի դարձել ՀՀ ֆինանսների նախկին նախարար, կալանքի տակ գտնվող Գագիկ Խաչատրյանի շուրջ տեղի ունեցող գործընթացներից: Մեր տեղեկություններով՝ այս գործով իրավապահ համակարգը հայտնվել է լուրջ խնդիրների առջև: Բանն այն է, որ Ազգային անվտանգության ծառայությունում քննվող քրեական գործով հստակեցված է, որ Գագիկ Խաչատրյանը պետությանը պատճառել է 7.5 մլրդ դրամի վնաս: Եվ ուշագրավ է, որ այս օրերին ֆինանսների նախկին նախարարին իրավապահ համակարգի ներկայացուցիչներն ասում են, որ նա պետք է բերի և այդ ամբողջ գումարը վերադարձնի պետությանը՝ ըստ էության գործարք առաջարկելով և ասելով՝ գումարը վերադարձրո՛ւ, քրեական հետապնդումից ազատվիր: Սակայն «Ժողովուրդ» օրաթերթը տեղեկացավ, որ, գործարքին ի պատասխան, Գագիկ Խաչատրյանը հայտնել է, թե չի կարող 7.5 մլրդ դրամ վերադարձնել, այլ միայն 3.5 մլրդ դրամ, սակայն իրավապահ համակարգում չեն համաձայնել և ասել են՝ պետք է ամբողջը վերադարձնի: Սակայն Խաչատրյանն էլ հրաժարվել է՝ ասելով, թե այդ դեպքում ոչինչ էլ չի վերադարձնի, և հայտարարել է՝ թող ապացուցեն իր մեղավորությունը, հիմնավորեն, որ 7.5 մլրդ դրամի վնաս է հասցրել պետությանը: Հետաքրքիր է՝ ինչպես կավարտվի Խաչատրյաններ-ԱԱԾ մենամարտը»: Առավել մանրամասն՝ թերթի այսօրվա համարում


Գյումրիում երեկ ողբերգական դեպքի վերաբերյալ ձերբակալված 28-ամյա երիտասարդը խոստովանել է, որ ինքն է դաժան ծեծի ենթարկել 12-ամյա երեխային և նրա մորը, ինչի արդյունքում վերջինս մահացել է։ Այս մասին հայտնում են ՔԿ-ի լրատվության ծառայությունից։ 2020 թվականի մարտի 5-ին՝ ժամը 14:50-ին, ապա՝ 15:15-ին, «Գյումրու շտապ բուժօգնության կայան» ՓԲ ընկերությունից Գյումրի քաղաքի Մուշի բաժին ահազանգեր են ստացվել այն մասին, որ Գյումրի քաղաքի Պռոշյան փողոցի տներից մեկում մահացել է նույն տան 42-ամյա բնակչուհին, իսկ նրա 12-ամյա դուստրը՝ «տրավմատիկ շոկ, գանգուղեղային փակ վնասվածք» ախտորոշմամբ, տեղափոխվել է բուժօգնության։ Ահազանգի հիման վրա դեպքի վայր մեկնած իրավապահները նշված տանը հայտանաբերել են նույն տան 42-ամյա բնակչուհու դին՝ բռնության հետքերով, ինչպես նաև՝ վերջինիս ծանոթ, Գյումրի քաղաքի 28-ամյա բնակչին: Վերջինս առերևույթ հանցագործությունը կատարելու կասկածանքով բերման է ենթարկվել և խոստովանել, որ ինքն է ծեծի ենթարկել 42-ամյա կնոջը և նրա անչափահաս դստերը: Նույն օրը հանցագործությունը կատարելու կասկածանքով նա ձերբակալվել է: Դեպքի առթիվ 2020 թվականի մարտի 5-ին Շիրակի մարզային քննչական վարչությունում հարուցվել է քրեական գործ՝ ՀՀ քրեական օրենսգրքի 112-րդ հոդվածի (դիտավորությամբ առողջությանը ծանր վնաս պատճառելը) 2-րդ մասի 1-ին (երկու կամ ավելի անձանց նկատմամբ) և 14-րդ (անզգուշությամբ առաջացնելով տուժողի մահ) կետերով: Նախաքննությունը շարունակվում է: Կատարվում են քննչական և դատավարական այլ գործողություններ՝ դեպքի բոլոր հանգամանքները պարզելու ուղղությամբ:


Մարդու իրավունքների պաշտպանը գրություն է հասցեագրել Ոստիկանություն Ամիրյան 18 հասցեում տեղի ունեցած միջադեպով ձեռնարկված և ձեռնարկվող քայլերն ուսումնասիրելու նպատակով։ Ի գիտություն ընդունելով քրեական գործ հարուցված լինելու հանգամանքը՝ անհրաժեշտ է, որ միջադեպի բոլոր հանգամանքները դառնան պատշաճ քննության առարկա։ Հաշվի առնելով միջադեպը, դրան նախորդած ու հաջորդած մարդու իրավունքների տեսանկյունից մտահոգիչ զարգացումները, Մարդու իրավունքների պաշտպանն արձանագրում է. - Մարդու իրավունքների պաշտպանն անթույլատրելի է համարում բռնության ցանկացած դրսևորում, ինչպես նաև անձի արժանապատվությունը նսեմացնող հրապարակային ցանկացած խոսք։ Պետք է հարգել այլոց իրավունքներն ու ազատությունները․ - մարդու ֆիզիկական անձեռնմխելիությունը պետության մեջ ենթակա է անվերապահ պաշտպանության: Այն երաշխավորված է մեր երկրի Սահմանադրությամբ ու միջազգային պարտավորություններով: Ֆիզիկական անձեռնմխելիության իրավունքը կարող է սահմանափակվել բացառապես օրենքով՝ Սահմանադրությամբ նախատեսված նպատակների համար․ - պետք է հարգանքով վերաբերվել յուրաքանչյուր մարդու արժանապատվությանը. այն անխախտելի է, մեզանից յուրաքանչյուրի իրավունքների և ազատությունների անփոխարինելի հիմքն է: Այս կերպ է ձևավորվում համերաշխությունը հասարակությունում ու ապահովվում փոխադարձ հարգանքի մթնոլորտ․ - նմանօրինակ միջադեպերին պետք է հաջորդի պետական իրավասու մարմինների արագ արձագանքը՝ երաշխավորելով իրավունքի գերակայության անվերապահ գործողությունը։ Մարդու իրավունքների պաշտպանն իրավասության սահմաններում հետևողական է լինելու գործի լրիվ, օբյեկտիվ և բազմակողմանի քննությանը։ Մարդու իրավունքների պաշտպան


Ղարաբաղյան պատերազմի ծանր օրերից մի օր՝ 1992թ․ դեկտեմբերի 12-ին, ՀՀ նախագահը ստորագրեց և հրապարակեց Գերագույն խորհրդի կողմից ընդունված՝ ՀՀ բնակչության սանիտարահամաճարակային անվտանգության ապահովման մասին օրենքը: Ավելի ուշ՝ 1993թ․ հոկտեմբերի 12-ին, ի կատարումն հիշյալ օրենքի պահանջների, կառավարությունն իր հերթին ընդունեց մի շարք որոշումներ՝ հաստատելով Պետական հիգիենիկ և հակահամաճարակային ծառայության (ՊՀՀԾ) կանոնադրությունը, սանիտարահակահամաճարակային ծառայության տեղական մարմիններն ու հիմնարկները հանձնելով Առողջապահության նախարարության ենթակայությանը, ՊՀՀԾ ֆինանսավորումը ներառելով պետբյուջեի մեջ, ինչպես և կարգավորելով խնդրին վերաբերող իրավական բազում հարցեր։ Այդ որոշումներով ՊՀՀԾ-ի վրա պարտավորություն էր դրվում, ի թիվս այլ հարցերի, իրականացնել բնակչության առողջության վրա արտաքին աշխարհի վնասակար և վտանգավոր գործոնների ազդեցության կանխարգելումը։ Տեղին է հիշեցնել, որ ըստ ՊՀՀԾ կանոնադրության՝ գլխավոր պետական սանիտարական բժշկի տեղակալը միաժամանակ հանդիսանում է հիգիենիկ և հակահամաճարակային հսկողության գծով գլխավոր պատասխանատու անձը։ Սահմանվում են նաև Հիգիենիկ և հակահամաճարակային հսկողության հանրապետական կենտրոնի, Երևանի, մարզային կենտրոնների, ներմարզային կայանների գլխավոր բժիշկների, ինչպես նաև ՊՀՀԾ հիմնարկների ու մարմինների տնօրեններին նշանակման, ազատման կարգը, նրանց պատասխանատվության շրջանակները, հատուկ ընդգծվում, որ ծառայության պետք է կոչվեն միայն բժիշկ-հիգիենիստի կամ բժիշկ-համաճարակաբանի որակավորում ստացած մասնագետները, որոնք ունեն Առողջապահության նախարարության կողմից տրված արտոնագիր։ Ահա, այսպիսի օգտակար մանրամասներ։ Օրենքով և կառավարության որոշմամբ ՊՀՀԾ գլխավոր խնդիրներից են համարվում հանրապետության տարածքում հակահամաճարակային հսկողության իրականացումը, վարակիչ հիվանդությունների կանխարգելման նպատակով հակահամաճարակային միջոցառումների կազմակերպումը, հիգիենիկ գիտելիքների քարոզչությունը և, իհարկե, սանիտարահամաճարակային անվտանգության մասին օրենսդրության խախտման դեպքում պաշտոնատար անձանց և քաղաքացիների նկատմամբ պատիժների կիրառումը։ Եվ վերջապես, ՊՀՀԾ ղեկավարությունը ստանում է կարանտին սահմանելու, այն անձանց բժշկական քննության ենթարկելու իրավունք, որոնք կարող են հանդիսանալ վարակիչ հիվանդությունների տարածման աղբյուր կամ շփվել են վարակիչ հիվանդություններով տառապող մարդկանց հետ։ 1992-93-ից հետո շատ ջրեր են հոսել, սակայն ապրում են մարդիկ, ովքեր հեղինակել են, փորձաքննության ենթարկել և ընդունել սանիտարահամաճարակային անվտանգության մասին հիշյալ օրենքն ու դրա կիրարկումն ապահովող կառավարության որոշումները։ Բժշկական կրթության և առողջապահության բնագավառում շարունակում են աշխատել բազմահմուտ և վաստակաշատ բժիշկ-համաճարակաբաններ։ Մխիթար Հերացու անվ․ Երևանի պետական բժշկական համալսարանի սանիտարահիգիենիկ ֆակուլտետի հիման վրա 10 տարի առաջ հիմնադրված հանրային առողջության ֆակուլտետի մագիստրոսական ծրագրերով կարելի է կրթություն ստանալ նաև «համաճարակաբանություն» որակավորմամբ, իսկ Սուրեն Ավդալբեկյանի անվ․ Առողջապահության ազգային ինստիտուտի բժիշկների մասնագիտացման կլինիկական օրդինատուրայում գործում է Համաճարակաբանության և մանրէաբանության ամբիոն։ Եվ որքան էլ ցավալի լինի Հայաստանի նորագույն շրջանի պատմությունը մերժողների համար՝ կանգուն են մնացել նաև ՀՀ բնակչության սանիտարահամաճարակային անվտանգության ապահովման մասին օրենքը, կառավարության որոշումը և դրանց հիման վրա ստեղծված պետական կառույցները։ Ճիշտ է, օրենքը 3 անգամ ենթարկվել է փոփոխությունների, սակայն դրանցից ամենաէականները կատարվել են 2018թ․ մարտի 21-ին՝ անկարգությունների նախօրեին։ Արդ, երբ ժամ առ ժամ է սաստկանում կորոնավիրուսի համաճարակը, մեր անճարակ գործադիր իշխանությունից պահանջվում է աշխարհավարակ (պանդեմիա) հռչակված այս մարտահրավերի դեմ պայքարը թողնել անհրաժեշտ օրենսդրությամբ և մասնագետներով ապահովված մեր հակահամաճարակային կառույցներին և այս աղետը չծառայեցնի իր քաղաքական նպատակներին։ Բժիշկների աշխատանքին միջամտելն արգելված է ճիշտ այնպես, ինչպես արդարադատությանը միջամտելը։ Արա ՍԱՀԱԿՅԱՆ


Ռուսաստանի Դաշնությունը մարտի 23-ից դադարեցնում է ավիահաղորդակցությունը աշխարհի բոլոր երկրների հետ՝ կորոնավիրուսային հիվանդության համաճարակով պայմանավորված: Այս մասին հայտնում է Ռոսավիացիան: Նշվում է, որ որոշակի բացառություններ են լինելու միայն Մոսկվայից դեպի մայրաքաղաքներ կատարվող ուղևորությունների, ինչպես նաև այլ երկրներից դեպի Ռուսաստան քաղաքացիների տեղափոխման չարթերային չվերթների համար: Վերջին տվյալներով, Ռուսաստանի Դաշնությունում արձանագրվել է COVID-19 հիվանդությամբ 367 քաղաքացի: Առողջացել է 16 մարդ, գրանցվել է 1 մահ, քանի որ քաղաքացին ունեցել է ուղեկից հիվանդություն: Ավելի քան 52 հազար մարդ մնում է հսկողության տակ: Երկրի ամբողջ տարածքում դադարեցված են դասերը բոլոր կրթական հաստատություններում:


Ադրբեջանի ՊՆ-ն ծանր է տարել ՀՀ պաշտպանության նախարար Դավիթ Տոնոյանի՝ Նյու Յորքում հնչեցրած հայտարարությունը՝ «Նոր պատերազմ, նոր տարածքներ» բանաձևով։ Ըստ Բաքվի, այս հայտարարությունը նպատակ ունի կոծկել հայկական բանակում տիրող վատ վիճակը և ԱՄՆ հայ համայնքից բանակի համար «հավելյալ» գումարներ կորզել։ Փոխարենը Տոնոյանի հայտարարությունը բարձր է գնահատել Նիկոլ Փաշինյանը՝ ասելով․ «Եթե Տոնոյանն այլ հայտարարություն աներ, ես կազատեի նրան պաշտոնից։ Ինչ է նա ասել, ասել է՝ եթե հանկարծ պատերազմ լինի, մեր ձգտումը լինելու է՝ հաղթել այդ պատերազմում։ Եթե հանկարծ պաշտպանության նախարարն այլ բան մտածի, նա պետք է պաշտպանության նախարար չաշխատի, սա որևէ կերպ ստվեր չի գցում կարգավորման խաղաղ գործընթացի վրա»։


Նիկոլ Փաշինյանի ընտանիքին պատկանող «Հայկական ժամանակ» օրաթերթը մի զարմանահրաշ վերնագիր է դրել Լևոն Տեր-Պետրոսյանի հայտարարությանը, որում ՀՀ առաջին նախագահը ստեղծված իրավիճակը համեմատում է պատերազմի դաշտի հետ և կոչ անում դադարեցնել իշխանությունների նկատմամբ անվստահություն և ատելություն սերմանելու քարոզչությունն ու գործողությունները՝ նրանցից հաշիվ պահանջելու հարցը թողնելով ապագային։ Եվ ՀՀ առաջին նախագահի մինչև ուղնուծուծը քաղաքական այս հոդվածը ՀԺ-ն վերնագրել է․ «Նա հարվածում է թե՛ առջևից, թե՛ կողքերից, թե՛ թիկունքից»։ Քիչ հետո վերնագիրը ՀԱԿ-ականների վրդովմունքով լի գրություններից հետո փոխվեց և դարձավ․ «Չգնահատված հանճարներն ու սադրիչները երկրորդ ճակատ են բացել իշխանության դեմ»։ No comment:


Երևանի ավագանու նախկին անդամ Սոնա Աղեկյանը, որը «Երկիր ծիրանի» խմբակցության կազմում էր, տեսանյութ է հրապարակել, որում երևում է, թե ինչպես է նա սև տոպրակով ծածկում արագաչափը։ Աղեկյանը տեսանյութը վերնագրել է՝ «Իմ սրտի» արագաչափը։ Հիշեցնենք, որ հեղափոխության օրերին վարչապետ Նիկոլ Փաշինյանն ու նրա համախոհները նույնպես փակում էին արագաչափերը՝ ասելով, որ դրանք չպետք է լինեն, սակայն մինչ այժմ էլ կան, քաղաքացիները վճարում են տուգանքներ և նաև վարորդական իրավունքից կորցնում են բալեր։


Երևանի հանդբոլի թիմը արդեն երեք տարի է մասնակցում է Համահայկական խաղերին: Այս տարի Համահայկական 7-րդ ամառային խաղերի շրջանակներում թիմը երեք խաղ է անցկացրել և երեքում էլ հաղթող է դուրս եկել: Թիմի խաղացողներից Սեյրան Մարգարյանն ասում է, որ նախորդ տարիների համեմատ այս տարի հանդբոլի թիմերը միայն Հայաստանից են, սակայն դա չի խանգարում իրենց պայքարել հաղթանակի համար: «Համահայկական խաղերը մեծ կարևորություն ունեն ինձ և իմ թիմի համար, քանզի այս խաղերի ընթացքում մենք բացի մեր մարզաձևը ներկայացնող թիմերից, հասցրել ենք շփվել Սփյուռքից եկած մեր հայրենակիցների հետ, արդեն մտերմացել ենք և կարծում եմ, որ այս կապը կպահպանվի նաև խաղերից հետո»,- ասաց Սեյրանը: 2015 թվականին Համահայկական խաղերում հանդբոլ մարզաձևում հաղթեց Ֆրանսիան ներկայացնող Մարսել թիմը, Սեյրանը նշեց, որ հենց Մարսել թիմի խաղացողներից շատերի հետ պահպանել են շփումը, նույնիսկ թիմի խաղացողներից մեկը այս խաղերին Ֆրանսիան ներկայացնող բասկետբոլի թիմի հետ եկել է Հայաստան և հանդիպում է ունեցել նաև իրենց հետ:


Իտալիայի Նեապոլ քաղաքում շարունակվում են 30-րդ ամառային ուսանողական խաղերը՝ Ունիվերսիադան։ Հայաստանը ստուգատեսին ներկայացնող մարմնամարզիկ Արթուր Ավետիսյանը նվաճեց ոսկե մեդալ: Նա օղակների վրա վարժությունների որակավորման փուլում վաստակելով 14,750 միավոր երկրորդ տեղով դուրս եկավ եզրափակիչ, որտեղ, վաստակելով 14,900 միավոր, դարձավ հաղթող։ Ավետիսյանը գերազանցել է 2017 թվականի Ունիվերսիադայի և 2018 թվականի Եվրոպայի առաջնության փոխչեմպիոն թուրք Իբրահիմ Չոլակին, ով զբաղեցրել է երկրորդ հորիզոնականը (14.800):


Քիմ Քարդաշյանը այսօր մեկնելու է Գառնի՝ տեսնելու Գառնու հեթանոսական տաճարը։ Մենք տեղեկացանք, որ նա այնտեղ պատրաստվում է նկարահանումներ անել։ Քարդաշյանի այցի պատճառով ժամը 11-ից սկսած՝ շուրջ 3 ժամ Գառնու հեթանոսական տաճարը փակ է լինելու այցելուների համար։


Դավիթ Սանասարյանին որպես կասկածյալ ներգրավելու մասին լուրը փոթորկել է սորոսականների շարքերը և նրանք ակտիվ քայլեր են ձեռնարկել։ Նախ, այդ լուրի արտահոսքն են ապահովել, որ աղմուկ բարձրանա և Սանասարյանին պաշտպանողները համախմբվեն, ապա ֆեյսբուքյան ակտիվ գործունեություն են ծավալել՝ Դավիթին պաշտպանելու համար, և սկսել են ակտիվորեն քննադատել ԱԱԾ-ին, հարցազրույցներ տալ։ Իսկ երբ տեղեկացել են, որ Սանասարյանին պատրաստվում են կալանավորել, ուղղակի դիմել են ակտիվ գրոհի՝ մտել են վարչապետի մոտ և պահանջել են աշխատանքից ազատել ԱԱԾ պետ Արթուր Վանեցյանին և վերացնել Սանասարյանի՝ կասկածյալի կարգավիճակը։ Երեկ երեկոյան իրավիճակը շատ սուր էր, այսօր պարզ կլինի, թե Փաշինյանը ինչ որոշում է կայացրել։


Փաստաբաննելի պալատի նախագահ Արա Զոհրաբյանը գրել է․ «Հայաստանը 2008թ. նոյեմբերի 27-ին ստորագրել է Երեխաների որդեգրման մասին եվրոպական կոնվենցիան, որը թույլատրում է երեխաների որդեգրումը զուգընկերների կամ նույնասեռ զույգի կողմից: Ստամբուլյան կոնվենցիայի վավերացումից հետո, բոլոր նախադրյալները կլինեն այս կոնվենցիան նույնպես վավերացնելու համար»։


Նորք Ինֆեկցիոն հիվանդանոցի բակում շահագործման հանձնեցինք համակարգչային շերտագրի համար կառուցված նոր շինությունը։ Այսօր նոր ենթակառուցվածքում արդեն իսկ հետազոտություն են անցել հիվանդանոցում բուժօգնություն ստացող պացիենտները։ P.S. Շնորհակալություն աշխատանքներում ներգրաված բոլոր կազմակերպություններին և մասնագետներին։ Արսեն Միրզոյանի ֆեյսբուքյան էջից։


Քաղաքագետ, միջազգայնագետ Սուրեն Սարգսյանը ֆեյսբուքյան իր էջում գրել է․ «Վարչապետի ամերիկյան այցի մասին․ Նիկոլ Փաշինյանը մեկնում է ԱՄՆ։ Նախ նշեմ, որ այցը ֆորմալ առումով երկկողմ չէ։ Երկկողմ բարձր մակարդակի հանդիպումներ այս պահին նախատեսված չեն։ Վարչապետի այցը աշխատանքային է՝ Լոս Անջելես, որտեղ վարչապետը հանդիպում է ունենալու հայ համայնքի հետ և Նյու Յորք, որտեղ վարչապետը ելույթ է ունենալու ՄԱԿ Գլխավոր Ասամբլեայի գագաթնաժողովի շրջանակներում։ ՄԱԿ ԳԱ 74-րդ նստաշրջանն իր աշխատանքներն է սկսում սեպտեմբերի 17-ին, իսկ High level General Debates-ը՝ սեպտեմբերի 27-ից։ Վարչապետը Նյու Յորքում կլինի հավանաբար սեպտեմբերի 23-ի երեկոյան։ Սեպտեմբերի 24-ի առավոտյան ՄԱԿ-ի կենտրոնակայանում արդեն իսկ նախատեսված է պաշտոնական ընդունելություն Ինդոնեզական Լաունջում և պաշտոնական ճաշ North Delegates Lounge-ում։ Սեպտեմբերի 24-ի երեկոյան նախատեսված է վարչապետի հանդիպումը հայ համայնքի ներկայացուցիչների հետ՝ Նյու Յորքի Սուրբ Վարդան եկեղեցու հանդիսասրահում։ Կարծում եմ նախատեսվում են վարչապետի երկկողմ մի շարք հանդիպումներ տարբեր պետությունների գործընկերների, ինչպես նաև ՄԱԿ գլխավոր քարտուղար Գուտերեշի հետ։ Վարչապետը նաև կմասնակցի ԱՄՆ նախագահ Դոնալդ Թրամփի կողմից կազմակերպվող ընդունելությանը։ Սա Թրամփի հետ շփման միակ հնարավորությունն է լինելու, այն էլ չափազանց բարդ։ Նախատեսվում է արարողակարգային ձեռքսեղմում և լուսանկարում»։


Վարչապետ Նիկոլ Փաշինյանն այսօր հանդիպել է Հայաստանի Հանրապետությունում օտարերկրյա պետությունների և կառույցների հավատարմագրված դեսպանների հետ: Կառավարության ղեկավարը ողջունել է դեսպաններին և նշել, որ ուրախ է հանդիպման առիթի համար: Վարչապետն ասել է, որ կառավարության ձևավորման օրից մեկ տարի անց պատեհ է համարում կիսվել միջազգային գործընկերների հետ տպավորություններով՝ մեկ տարվա արդյունքների, խնդիրների և մարտահրավերների վերաբերյալ: Վարչապետի խոսքով՝ արտաքին քաղաքական ասպարեզում նույնպես հաջողվել է կայունություն ապահովել. «Մեր հարաբերությունները շարունակում են ռազմավարական բնույթ կրել Ռուսաստանի Դաշնության հետ, մենք Եվրասիական տնտեսական միության անդամ ենք, այժմ՝ նախագահող երկիր: Մեզ հաջողվեց, ի վերջո, նաև որոշակի լուծումների հասնել Հավաքական անվտանգության պայմանագրի կազմակերպությունում, և ես համարում եմ, որ ԵԱՏՄ-ում, ՀԱՊԿ-ում մեր հարաբերությունները զարգանում են բնականոն, Ռուսաստանի Դաշնության հետ մեր հարաբերությունները զարգանում են բնականոն: Ապա վարչապետ Փաշինյանն անդրադարձել է դատաիրավական ոլորտում ստեղծված իրավիճակին՝ խոսելով այս բնագավառում բարեփոխումների անհրաժեշտության և այդ գործընթացում միջազգային գործընկերների հետ համագործակցության կարևորության մասին: «Իհարկե, այսօր մեր ամենամեծ ընթացիկ խնդիրը կապված է դատաիրավական համակարգի հետ: Գիտեք, որ վերջին շրջանում իրադարձություններ են տեղի ունեցել և հիմա էլ կարծես թե շարունակում են տեղի ունենալ: Համոզված եմ, որ եկել է ժամանակը այս խնդիրը լուծելու, բայց վստահ եմ նաև, որ չի կարելի վերարտադրել այն դատական նախկին համակարգը, որ մենք ունեցել ենք: Ես երկար տարիներ այդ մասին գրել եմ, ելույթներ եմ ունեցել, նույնիսկ դատապարտվել եմ այդ դատական համակարգի կողմից, և իմ համոզմունքն այն է, որ Հայաստանի Հանրապետությունում տեղի ունեցած քաղաքական փոփոխությունները կլինեն բացարձակապես անիմաստ, եթե մենք չունենանք իրապես դատական համակարգ, որի որոշումներն ընդհանրապես չմեկնաբանվեն, այսինքն՝ որի որոշումներն ուղղակի ընդունվեն որպես որոշում, որը կայացվել է Հայաստանի Հանրապետության և նրա ժողովրդի անունից և չի քննարկվում, առնվազն բացի այն ընթացակարգերից, որ բողոքարկում են և այլն: Բայց մեծ հաշվով չկա այդ մթնոլորտը, թե ահա ով ում վրա երբ ինչպես ազդեց, որ այս որոշումը կայացվի: Եվ այս առումով՝ եթե Հայաստանում գործադիր, օրենսդիր իշխանությունները վայելում են ժողովրդի վստահությունը, եկել է ժամանակը, որպեսզի նաև դատական իշխանությունը վայելի ժողովրդի վստահությունը: Ոչ թե դատական իշխանությունը վայելի կառավարության վստահությունը, այլ ժողովրդի վստահությունը, որովհետև եթե կառավարությունը, օրինակ, ուզենար այս մեկ տարվա ընթացքում, որ Հայաստանում լիներ իր համար վստահելի դատական համակարգ, այդ դատական համակարգը կար և այսօր էլ կա, և կառավարությանը ոչ մի բան չի խանգարում այդ դատական համակարգն իր համար դարձնել վստահելի, մանավանդ, որ այդ դատական համակարգը սովոր է աշխատել այդ պայմաններում, երբ կառավարության և դատական համակարգի միջև կա, այսպես ասած, փոխադարձ վստահություն: Բայց մեզ համար այդ ճանապարհն անընդունելի է եղել և անընդունելի է, որովհետև դա դեմ է այն արժեքներին, որոնց վրա հենվելով մենք Հայաստանում իրականացրել ենք այսպիսի փոփոխություններ: Եվ մենք հույս ունենք և համոզված ենք, որ մեզ կհաջողվի մեր միջազգային գործընկերների հետ սերտ համագործակցությամբ ձևավորել վստահելի դատական համակարգ»,- նշել է Նիկոլ Փաշինյանը: Այնուհետև ՀՀ վարչապետը պատասխանել է Հայաստանում հավատարմագրված օտարերկրյա պետությունների դեսպանների հարցերին, որոնք վերաբերում էին դատական համակարգում բարեփոխումների իրականացմանը, անցումային արդարադատությանը, ձեռնարկվող քայլերին, կառավարության կառուցվածքային փոփոխություններին, պետական կառավարման համակարգի բարեփոխմանը և այլն:


Ապրիլյան պայմանավորված պատերազմից հետո ակնհայտ դարձավ, որ ռեժիմը նաև Ռուսական կայսրությանը ծառայող դավաճանական գաղութային վարչակազմ է: Հետագա իրադարձություններից ակնհայտ դարձավ, որ Սերժ Սարգսյանի գլխավորած ռեժիմը կանգ չի առնում և պատրաստվում է ավելի լայնամասշտաբ դավաճանության, որի հետևանքով կլինեին հազարավոր զոհեր, հսկայական տարածքային կորուստներ, ինչն ի վերջո կհանգեցներ պետականության կորստի, ապա նաև՝ ցեղասպանության ու վերջնական հայրենազրկության: Աղետը կանխելու և բռնապետությունից ազատագրվելու նպատակով ապստամբությունը դարձավ անհրաժեշտ և պարտադիր: 2016 թ. հուլիսի 17-ի վաղ առավոտյան Սասնա Ծռեր խմբավորումը դիմեց զինված ապստամբության՝ ժողովրդին կոչ անելով միանալ: Բազմահազար ժողովուրդ ոտքի կանգնեց ի աջակցություն ապստամբների: Ցավոք սրտի, ռեժիմին այս անգամ էլ հաջողվեց դաժան հաշվեհարդարի միջոցով կոտրել ժողովրդի դիմադրությունը և ժամանակավոր հաղթանակ տանել: Ապստամբները, անտեղի արյունահեղությունից խուսափելու նպատակով, ստիպված վայր դրեցին զենքը և դարձան ռազմագերիներ: Այդուհանդերձ, Սասնա Ծռերի հուլիսյան ապստամբությունը կանխեց աղետը՝ վիժեցրեց Արցախը և պետականությունը հանձնելու գործընթացը և առաջացրեց կառավարման անհաղթահարելի ճգնաժամ, դրանով իսկ սպառելով ժողովրդի դեմ ռեժիմի զինված բռնության ներուժը, ինչի շնորհիվ 2018 թ. հնարավոր դարձավ խաղաղ անհնազանդությամբ վերջապես հեռացնել նրան: Սակայն հետագայում իրադարձությունները զարգացան անհեթեթ և հակառակ տրամաբանությամբ: Ռազմագերի ապստամբները դեռ ամիսներ մնացին բանտում, փոխանակ անմիջապես ազատ արձակվեին: Այնուհետև ազատ արձակվեցին ընդամենը կալանքից, սակայն շարունակում են որպես ամբաստանյալ դատվել նախկին ռեժիմի կեղծ մեղադրանքով՝ նրա իսկ դատարանում: Ավելին, նրանցից երկուսը՝ Արմեն Բիլյանը և Սմբատ Բարսեղյանը, դեռևս բանտում են և ռազմագերի են արդեն հեղափոխական կոչվող Հայաստանում: Գործող իշխանությունից պահանջում ենք վերջ տալ երկակի ստանդարտներին, դադարեցնել ապստամբների նկատմամբ նախորդ ռեժիմի սկսած հաշվեհարդարն ու հալածանքը և ազատել ռազմագերիներ Արմեն Բիլյանին ու Սմբատ Բարսեղյանին: Այս ամենից անկախ, կյանքի բնականոն ընթացքը, չնայած ներկայիս հետընթացին ու ճահճացմանը, անկասելի է: Թեկուզ որոշ ուշացումով, մեր երկրում հաստատվելու է արդարություն և դավաճաններն ու ոճրագործները կանգնելու են Հայկական Նյուրնբերգի առաջ, իսկ Հուլիսի 17-ը պաշտոնապես դառնալու է ազգային տոն: Զուգահեռաբար՝ Արցախում հաշվառված ՀՀ քաղաքացիների մասնակցությամբ ընդունվելու է ապստամբության իրավունքն ուղիղ սահմանող նոր Սահմանադրություն և ստեղծվելու է ազգային ու ժողովրդավարական պետություն: Մեր ժողովրդին շնորհավորում ենք Հուլիսի 17-ի ապստամբության 3-րդ տարեդարձի առթիվ և կոչ ենք անում շարունակել պայքարը հանուն Ազատ, Անկախ և Միացյալ Հայաստանի: Մենք ենք տերը մեր երկրի: «Սասնա Ծռեր» համահայկական կուսակցության քարտուղարություն


Ռուսաստանում ՀՀ Դեսպանությունը հայտարարություն է տարածել ՌԴ տարածքում գտնվող զորակոչիկների վերաբերյալ: «ՀՀ Զինված ուժերում պարտադիր զինվորական ծառայության զորակոչի ենթակա այն քաղաքացիներին, ովքեր շարունակում են գտնվել ՌԴ տարածքում և օդային հաղորդակցության բացակայության պատճառով չեն կարողացել մեկնել հայրենիք՝ իրենց հաշվառման վայրի զինվորական կոմիսարիատ ներկայանալու նպատակով, անհրաժեշտ է տվյալներն ուղարկել հետևյալ էլ․ հասցեով՝ [email protected]։ Նամակում անհրաժեշտ է նշել անուն/ազգանունը, անձնագրային տվյալները (սերիա, համար), ծննդյան տարեթիվը, հաշվառման վայրի զինկոմիսարիատի անվանումը, ՌԴ-ում գտնվելու վայրն ու հեռախոսահամարը։ Տվյալներն ուսումնասիրելուց հետո քաղաքացիների հետ կապ կհաստատվի դեսպանության համապատասխան աշխատակցի կողմից»,- գրված է դեսպանատան ֆեյսբուքյան էջում։


Բարերար Միքայել Վարդանյանը 43 մլն դրամի մարզասարքեր է նվիրել ՀՀ ՊՆ Վազգեն Սարգսյանի անվան ռազմական և մարշալ Արմենակ Խանփերյանցի անվան ռազմական ավիացիոն համալսարաններին: Այս ռազմական համալսարաններում ուսանողների ֆիզիկական պատրաստվածությունը խիստ կարևոր նշանակություն ունի: Առանց ժամանակակից մարզասարքերի հնարավոր չէր ապահովել նրանց ֆիզիկական պատրաստվածության անհրաժեշտ մակարդակը: Մանրամասները՝ տեսանյութում:


ԱԺ ԼՀԿ խմբակցության ղեկավար Էդմոն Մարուքյանը գրում է․ «Սիրով տեղեկացնում եմ, որ քիչ առաջ պաշտոնապես առաջադրել ենք Հայկուհի Հարությունյանի թեկնածությունը՝ Կոռուպցիայի կանխարգելման հանձնաժողովի անդամի պաշտոնում: ԿԿՀ անդամներն ընտրվում են ԱԺ կողմից փակ գաղտնի քվեարկության միջոցով: Հայկուհի Հարությունյանը հանդիսանում է մարդու իրավունքների պաշտպանությամբ զբաղվող իրավաբան և փորձագետ, ով 2013 թվականից զբաղեցնում է «Իրավունքների պաշտպանություն առանց սահմանների» ՀԿ Նախագահի պաշտոնը: Նա ունի տեղական, տարածաշրջանային և միջազգային կազմակերպությունների հետ ավելի քան 14 տարվա մասնագիտական աշխատանքային գործունեություն, ինչը ներառում է իրավունքի գերակայության, արդարադատության և մարդու իրավունքների ոլորտներում քաղաքականության փաստաթղթերի մշակման, համապարփակ գնահատումների և վերլուծությունների, բարեփոխումների ծրագրերի նախագծման փորձառություն: Որպես ՀՀ փաստաբանների պալատի անդամ Հ. Հարությունյանը հիմնականում զբաղվել է մարդու իրավունքների ռազմավարական դատավարություններով, ներառյալ քաղաքական հայացքների հիմքով քրեական հետապնդումները, հավաքների ժամանակ մարդու իրավունքների մասսայական խախտումների գործերը: Հ. Հարությունյանն ավարտել է ԱՄՆ Մինեսոտա նահանգի Իրավունքի դպրոցի մագիստրատուրան՝ «Առաջնորդություն, մարդու իրավունքներ և իրավունքի գերակայություն» ուղղվածությամբ: Հ. Հարությունյանը հանդիսանում է 2010-2011 Հյուբերտ Համֆրի ծրագրի և 2018 թվականի Ստենֆորդի համալսարանի «Ժողովրդավարության, զարգացման և իրավունքի գերակայության» ծրագրի շրջանավարտ: 2019 թ-ին Հ. Հարությունյանը արժանացել է «Համընդհանուր իրավունքների մրցանակաբաշխություն 2018» մրցանակին՝ «Արդարադատության մատչելիություն» անվանակարգում: 2016-2019թթ. Հ. Հարությունյանը հանդիսացել է «Արևելյան գործընկերություն» քաղաքացիական հասարակության ֆորումի 1-ին աշխատանքային խմբի համակարգող և ղեկավար կոմիտեի անդամ: 2003-2011թթ Հ. Հարությունյանն աշխատել է Հելսինկյան Քաղաքացիական ասամբլեայի Վանաձորի գրասենյակում»: